BUKIT AMAN SIASAT LELAKI IMAMKAN BACAAN DOA PADA UPACARA AGAMA LAIN

KUALA LUMPUR: Unit Siasatan Jenayah Terkelas (USJT) Polis Diraja Malaysia (PDRM) telah memulakan siasatan berhubung video tular memaparkan seorang lelaki dipercayai beragama Islam yang mengimamkan bacaan doa pada satu majlis yang disertai upacara keagamaan lain.

Ketua Polis Kuala Lumpur Datuk Allaudeen Abdul Majid berkata siasatan dijalankan setelah satu laporan diterima pihaknya pada Selasa lepas, beliau bagaimanapun enggan mengulas lanjut bagi menjamin kelancaran siasatan unit berkenaan.

“Saya tidak mahu membuat kenyataan awal sebab USJT yang siasat. Mereka akan mengeluarkan sebarang maklumat (berhubung siasatan),” katanya pada sidang media di Ibu Pejabat Polis Kontinjen Kuala Lumpur di sini hari ini.

Beliau turut menasihati orang awam agar tidak terlalu pantas membuat andaian dan menyebarkan sesuatu perkara tanpa mengetahui kebenaran di sebalik sesuatu kejadian serta menyemak dahulu kerana apabila tular, kesannya adalah besar dan sukar ditarik balik.

Terdahulu, insiden yang dikongsi melalui video berdurasi kira-kira 57 minit itu dikatakan berlaku ketika majlis pecah tanah bangunan baharu sebuah parti politik di ibu negara dan menimbulkan pelbagai reaksi netizen.

Sementara itu, Jabatan Agama Islam Wilayah Persekutuan (JAWI) menerusi sebuah kenyataan pada Rabu lepas turut memaklumkan akan menjalankan siasatan lanjut berhubung video tular berkenaan.

Pada masa sama, Allaudeen berkata Dewan Bandaraya Kuala Lumpur telah mengambil tindakan menutup premis menjual pakaian di Bukit Bintang, di sini yang menganjurkan acara tarian gelek “separuh bogel” yang tular menerusi media sosial baru-baru ini. — AlHijrah Online


TIADA HALANGAN CALON HADIR KE SURAU, MASJID NAMUN TIDAK DIBENARKAN BERKEMPEN

MELAKA: Tiada halangan untuk calon Pilihan Raya Umum ke-15 (PRU-15) untuk beribadah atau menghadiri sebarang program serta aktiviti dianjurkan ahli jawatankuasa surau atau masjid di Melaka, kata Ketua Menteri Melaka Datuk Seri Sulaiman Md Ali.

Bagaimanapun, katanya calon adalah dilarang sama sekali menggunakan masjid, surau dan sekolah agama negeri itu bagi tujuan berkempen, seperti yang diarahkan Jabatan Agama Islam Melaka (JAIM) sebelum ini.

“Untuk datang menunaikan solat tentunya tiada masalah, tetapi kita jangan salah gunakan rumah ibadah ini untuk platform berpolitik kerana ia tidak sesuai. Kita perlu tinggalkan semuanya di luar atau rumah seketika, kerana masjid atau surau semuanya datang daripada latarbelakang yang berbeza,” katanya.

“Sekiranya kita dijemput penganjur atau komuniti untuk sebarang program atau aktiviti datanglah dan tiada siapa yang menghalang, kalau tidak dijemput kita faham-faham sahajalah,” katanya ketika ditemui pemberita di Ayer Keroh di sini hari ini.

Semalam media melaporkan calon Perikatan Nasional (PN) Parlimen Masjid Tanah Datuk Mas Ermieyati Samsudin mendakwa, beliau dihalang menyertai program bersama kariah di sebuah surau di kawasan berkenaan, serta mendakwa kehadirannya bukan bersifat politik namun untuk memeriahkan aktiviti gotong-royong.

Terdahulu, Sulaiman menyampaikan bantuan kewangan bagi pembaikan penyelenggaraan dan kerja-kerja kecemasan rumah ibadat selain Islam di Melaka, yang turut dihadiri Exco Pembangunan Belia, Sukan dan Badan Bukan Kerajaan (NGO) VP Shanmugan dan Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem.–AlHijrah Online


DUA LELAKI MAUT DALAM NAHAS ELAK HAIWAN MELINTAS

RANTAU PANJANG: Dua lelaki maut selepas motosikal dinaiki mereka dipercayai bergesel dengan sebuah kereta yang cuba mengelak daripada melanggar seekor binatang di Kampung Rahmat, Lubok Stol, di sini tengah hari tadi.

Ketua Polis Daerah Pasir Mas ACP Kama Azural Mohamed berkata, kejadian berlaku kira-kira jam 12.05 melibatkan sebuah motosikal jenis Yamaha Y15ZR yang dinaiki Mohamad Ghadafi Mohd Tahir, 30, dan Kamarodeng Chemae, 28, dikatakan hilang kawalan sebelum terbabas dan memasuki gaung bersama dengan kereta jenis Perodua Myvi.

Katanya siasatan awal mendapati kereta yang dipandu oleh lelaki berusia 27 tahun itu datang dari arah Rantau Panjang ke Jeli.

“Setiba di lokasi, tiba-tiba seekor binatang yang tidak dikenal pasti telah melintasi jalan dari arah kiri ke kanan.

“Kereta terbabit cuba mengelak dan memasuki jalan bertentangan lalu bergesel dengan motosikal yang datang dari arah tersebut,” katanya dalam satu kenyataan hari ini.

Akibat kejadian itu, kedua-dua kenderaan hilang kawalan lalu terbabas dan memasuki gaung.

Mohd Ghadafi disahkan meninggal dunia di lokasi kemalangan sementara Kamarodeng meninggal semasa dalam perjalanan ke Hospital Lati.

Manakala pemandu dan penumpang kereta terbabit menerima rawatan sebagai pesakit luar di zon kuning hospital yang sama.—AlHijrah Online


AKTA SEDIA ADA MENCUKUPI UNTUK DENDA INDIVIDU HINA ISLAM – IDRIS

KUALA LUMPUR: Akta-akta sedia ada sudah mencukupi untuk mengenakan denda terhadap individu yang menghina agama Islam sebagai Agama Persekutuan, kata Menteri di Jabatan Perdana Menteri (Hal Ehwal Agama) Datuk Senator Idris Ahmad.

Bercakap sebagai tetamu dalam program BERNAMA Radio ‘Jendela Fikir – Bangkit Menentang Penghinaan Agama’ hari ini, beliau berkata antaranya Seksyen 7 Akta Kesalahan Jenayah Syariah 1997 dan Seksyen 211 Akta Komunikasi dan Multimedia 1998 serta Akta Hasutan 1948 (Akta 15).

“Seksyen 7 Akta Kesalahan Jenayah Syariah 1997 memperuntukkan denda tidak melebihi RM3,000 atau penjara selama tempoh tidak melebihi dua tahun atau kedua-duanya.

“Seksyen 211 Akta Komunikasi dan Multimedia 1998 juga digunakan untuk individu yang melakukan perkara menimbulkan ketidakharmonian dan ketenteraman orang, dengan hukuman denda tidak melebihi RM50,000 dan penjara tidak lebih setahun, atau kedua-dua sekali.

“Akta Hasutan 1948 (Akta 15) pun sudah ada, ia juga mengenakan hukuman kepada individu yang menghina agama ini dengan penjara tidak kurang daripada tiga tahun dan tidak melebihi tujuh tahun,” katanya.

Beliau berkata demikian susulan kejadian penghinaan agama Islam dalam negara yang semakin menjadi-jadi, antaranya seorang model memperagakan fesyen yang menampakkan bahagian dada serta berseluar pendek sambil memakai songkok di Minggu Fesyen Kuala Lumpur baru-baru ini.

Katanya, tindakan berdasarkan akta-akta berkenaan adalah supaya hal penguatkuasaan agama kuat dan ketenteraman agama wujud secara baik dalam negara, di samping memudahkan umat Islam melakukan ibadat.

Dalam pada itu, beliau dalam catatan di laman Facebook menasihatkan orang ramai supaya sempadan batas agama, sensitiviti keagamaan dan kaum usah dibuat bahan mainan.

“Masyarakat Islam kita cukup marah dan kecewa. Usahlah kita berperilaku yang melanggar dengan ajaran agama, adat ketimuran dan tatasusila. Pastikan untuk sentiasa berfikir panjang sebelum melakukan apa-apa perbuatan,” katanya.

Beliau berkata pihak berkuasa perlu mengambil tindakan segera terhadap individu tersebut supaya perkara ini dapat dibendung dan dijadikan pengajaran kepada semua pihak. –AlHijrah Online


HADI AWANG DILANTIK DUTA KHAS KE TIMUR TENGAH

KUALA LUMPUR: Datuk Seri Abdul Hadi Awang dilantik sebagai Duta Khas Perdana Menteri ke Timur Tengah bertaraf Menteri.

Pelantikan Abdul Hadi yang juga Presiden PAS, Ahli Parlimen Marang dan bekas Naib Presiden Kesatuan Ulama Muslimin Sedunia itu diumumkan Pejabat Perdana Menteri hari ini.

Kenyataan Pejabat Perdana Menteri berkata Abdul Hadi pernah menyandang jawatan Menteri Besar Terengganu pada 1999 hingga 2004.

YB Datuk Seri Abdul Hadi Awang merupakan pemegang Ijazah Sarjana Muda Syariah dari Universiti Islam Madinah dan Ijazah Sarjana dalam bidang Sains Politik dan Universiti Al-Azhar, Kaherah, Mesir.

Beliau pernah tersenarai sebagai antara 500 muslim berpengaruh di dunia bagi kategori Pendakwah dan Pembimbing Rohani oleh The Royal Islamic Strategic Studies yang berpusat di Jordan pada 2016. — AlHijrah Online


KEBAKARAN WISMA JAKEL: TIADA UNSUR JENAYAH DITEMUKAN

PETALING JAYA: Siasatan peringkat akhir kejadian kebakaran Wisma Jakel di Seksyen 7, Shah Alam dekat sini mendapati tiada sebarang unsur jenayah, kata Timbalan Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail.

“Siasatan kebakaran Wisma Jakel kini sudah masuk peringkat akhir dan tiada unsur-unsur jenayah dikesan pada peringkat ini, kita yakin dapat siapkan siasatan dalam masa terdekat,” katanya kepada pemberita semasa Kempen Keselamatan Kebakaran Musim Perayaan Tahun Baharu Cina di sebuah pusat beli-belah di Damansara, di sini hari ini.

Media sebelum ini melaporkan gedung tekstil terkemuka itu terbakar dua kali pada 1 dan 3 Jan lepas membabitkan anggaran kerugian hampir RM100 juta.

Mengulas mengenai kempen berkenaan, beliau berkata pihaknya melakukan pemeriksaan mengejut di premis dan lokasi tumpuan awam bagi memastikan ia selamat daripada sebarang risiko kebakaran.

“Sehingga semalam (17 Jan) kami telah memeriksa 28 premis di seluruh Selangor,” katanya.

Dalam pada itu, Wan Md Razali turut menasihati orang ramai yang ingin pulang ke kampung sempena musim perayaan ini agar memastikan rumah ditinggalkan dalam keadaan selamat, kenderaan telah diselenggara, mendapat rehat yang cukup dan merancang perjalanan terlebih dahulu.

Kempen Keselamatan Kebakaran Musim Perayaan Tahun Baharu Cina berlangsung dari 2 Jan hingga 30 Jan ini.–AlHijrah Online


JAINJ, POLIS SIASAT BATU NISAN “HILANG” DI PANDAN

JOHOR BAHRU: Jabatan Agama Islam Negeri Johor (JAINJ) dan Polis Diraja Malaysia (PDRM) akan menjalankan siasatan berhubung isu batu nisan yang “hilang” di Tanah Perkuburan Islam Mukim Tebrau di Taman Istimewa, Pandan, di sini baru-baru ini.

Pengarah JAINJ Jamaludin A Hamid berkata sehubungan itu, orang awam diminta bertenang dan tidak membuat sebarang spekulasi mengenai perkara itu yang turut tular di laman Facebook, sejak Jumaat lepas.

“JAINJ mengambil maklum tentang penularan satu tangkap layar yang memaparkan mengenai isu kehilangan batu nisan di tanah perkuburan tersebut sehingga menimbulkan kerisauan dalam kalangan waris dan masyarakat.

“Justeru, kita mencadangkan langkah wajar yang perlu ditambah baik dan diselenggara oleh pengurusan tanah perkuburan berkenaan bagi mencegah kegiatan kecurian ini daripada terus berlaku,” katanya menerusi kenyataan hari ini.

Semalam, Bernama melaporkan sebanyak 11 batu nisan di tanah perkuburan berkenaan “hilang”, dipercayai dicuri oleh individu tidak bertanggungjawab untuk dijual semula.

Menerusi tinjauan yang dilakukan di tanah perkuburan itu semalam, kebanyakan batu nisan yang dicuri ialah jenis batu sungai yang harganya mencecah lebih RM450 bagi satu set.

Turut hilang batu nisan putih yang dipercayai berharga RM350 satu set di pasaran. — AlHijrah Online


POLIS TEMUI TENGKORAK, RANGKA WARGA EMAS HILANG

MELAKA: Polis menemukan tengkorak dan rangka dipercayai milik seorang warga emas yang hilang, di tanah lapang bersebelahan sebuah hotel di Jalan Tengkera, di sini semalam.

Ketua Polis Daerah Melaka Tengah ACP Christopher Patit berkata, seorang pekerja kedai tayar menghubungi pihak polis memaklumkan beliau menemui satu tengkorak berbentuk kepala manusia di lokasi kejadian.

Siasatan polis di tempat kejadian menemukan kad pengenalan seorang lelaki berbangsa Cina berusia 87 tahun dalam dompet di poket seluarnya berdekatan rangka yang dijumpai.

Semakan mendapati mangsa pernah dilaporkan hilang oleh anak saudaranya pada 31 Januari lalu.

“Bahagian Siasatan Jenayah Ibu Pejabat Polis Daerah (IPD) Melaka Tengah bersama pasukan siasatan dan D9 telah pergi ke tempat kejadian untuk membuat siasatan.

“Penama MyKad dikatakan tinggal seorang diri di alamat seperti yang tertera pada kad pengenalan serta mempunyai masalah pelupa kerana tua,” katanya dalam kenyataan hari ini.

Christopher berkata, mangsa disyaki berjalan kaki dari rumahnya yang tidak jauh dari tempat kejadian, berkemungkinan telah terjatuh di kawasan semak lantas meninggal dunia.

Kes tersebut diklasifikasikan sebagai mati mengejut memandangkan siasatan awal tidak menemui sebarang petunjuk kepada unsur jenayah.

Sementara itu, tengkorak dan rangka yang ditemui akan dihantar ke Jabatan Forensik Hospital Melaka untuk siasatan lanjut.—AlHijrah Online


ITALI TAMATKAN ‘LOCKDOWN’ MULAI 4 MEI

ROM: Itali akan mula menarik balik perintah berkurung atau ‘lockdown‘ di seluruh negara itu bermula 4 Mei dengan membenarkan perniagaan penting beroperasi selepas tujuh minggu tanpa aktiviti, kata Perdana Menteri Giuseppe Conte.

Agensi berita Anadolu melaporkan Conte mengumumkan fasa kedua penularan koronavirus itu dalam sidang media ditunggu-tunggu rakyat Itali semalam, yang setakat ini menyaksikan lebih 26,600 kes maut dan 106,000 dijangkiti di negara itu.

Conte bagaimanapun memberi amaran kepada warga Itali bahawa penarikan lockdown tidak menamatkan peraturan penjarakan sosial, yang amat penting bagi mengelak peningkatan semula jangkitan wabak.

Pergerakan antara wilayah bagaimanapun masih lagi terhad kepada perjalanan kecemasan, urusan kesihatan dan kerja.

“Jika anda sayang Itali, tolong jaga jarak,” kata Conte menambah yang ini adalah permulaan fasa baru rakyat Itali hidup secara bersama (co-exist) dengan virus itu.

Perdana Menteri Itali itu berkata, taman awam dan taman bunga akan dibuka semula dan orang ramai boleh mengunjungi saudara mara mereka jika menetap dalam wilayah sama.

Ketika pertemuan keluarga, orang ramai perlu memakai penutup hidung dan mulut dan mereka tidak dibenarkan mengadakan parti persendirian.

Conte menegaskan jika peraturan itu dilanggar, lengkungan jangkitan wabak akan meningkat semula dengan risiko merebak di luar kawalan.

“Kematian akan meningkat dan kita akan berdepan dengan situasi ekonomi yang tidak boleh dibaiki lagi,” katanya.

Bermula 4 Mei depan, kesemua aktiviti sektor pengeluaran dan pembinaan akan beroperasi semula.

Bagaimanapun, kesemua pihak terbabit perlu memastikan protokol keselamatan baharu yang diperkenalkan dipatuhi.

Majlis pengebumian juga dibenarkan, namun harus dilakukan di tempat terbuka dan tidak melebihi 15 individu.

Conte berkata, jika semua berjalan lancar, kedai runcit akan dibuka semula pada hujung Mei, manakala restoran, cafe, kedai kopi dan kedai gunting rambut akan dibuka pada 1 Jun. Sekolah akan dibuka semula pada September.

Kerajaan Itali sedang merangka pakej baharu untuk menyuntik ekonominya yang dijangka menguncup lapan peratus. — Terjemahan AlHijrah Online


KORBAN COVID-19 SELURUH DUNIA MELEBIHI 90,000, PBB SERU SEMUA NEGARA BERSATU LAWAN COVID-19

BEIJING: Dunia kini umpama berada di medan peperangan untuk melawan COVID-19 yang semakin mengganas, virus maut itu sudah merebak ke lebih 200 negara dan wilayah, lapor agensi berita Xinhua.

Di WASHINGTON, ujian klinikal untuk menilai keselamatan dan keberkesanan hydroxychloroquine, ubat antimalaria sudah bermula, dalam usaha mencari penawar penyakit COVID-19, menurut Institut Kesihatan Negara (NIH) Amerika Syarikat pada Khamis.

Peserta pertama telah mendaftar untuk menyertai ujian klinikal itu di Vanderbilt University Medical Center, Tennessee.

Di BRUSSELS pula menyaksikan Menteri Kewangan Eurogroup pada Khamis bersetuju mengenai pakej kewangan bernilai setengah trilion euro untuk membendung wabak itu.

Di NEW YORK, Setiausaha Agung Pertubuhan Bangsa-Bangsa Bersatu (PBB) Antonio Guterres menyeru semua negara anggota Majlis Keselamatan bersatu bagi mendepani pandemik COVID-19.

“Penglibatan Majlis Keselamatan penting untuk mengurangkan implikasi keamanan dan keselamatan akibat pandemik COVID-19,” katanya dalam satu taklimat secara maya.

“Sudah tentu perpaduan amat penting pada masa yang mencemaskan ini.”

Di GENEVA, kadar kematian akibat COVID-19 dianggarkan 10 kali lebih tinggi berbanding influenza, Ketua Pengarah Pertubuhan Kesihatan Sedunia (WHO) Tedros Adhanom Ghebreyesus.

Bercakap pada taklimat Misi COVID-19 dari Geneva pada Khamis, beliau berkata setakat ini, lebih 1.3 juta orang dijangkiti dan hampir 80,000 terkorban.

Ujarnya, pandemik ini adalah lebih teruk daripada krisis kesihatan, ia memerlukan seluruh kepemimpinan kerajaan dan masyarakat bersama-sama berganding bahu untuk memerangi wabak itu.

Di LONDON, Perdana Menteri Britain Boris Johnson pada Khamis dipindahkan ke wad selepas beberapa hari ditempatkan di unit rawatan rapi (ICU).

Menurut seorang jurucakap, perdana menteri itu akan terus dipantau dalam fasa awal pemulihan, selepas dijangkiti COVID-19.

Di NEW YORK, pada Khamis petang Johns Hopkins University menerusi data terkini mendedahkan angka korban COVID-19 melebihi 90,057 orang di seluruh dunia. — BERNAMA


Netizen diminta bantu kesan 115 individu dikehendaki

SHAH ALAM, 14 Mac – Sebanyak 115 individu dikehendaki Jabatan
Siasatan Jenayah Komersial (JSJK) Selangor sedang dikesan bagi membantu
siasatan polis ke atas pelbagai kes jenayah di negeri ini.

Sinar Harian melaporkan Ketua JSJK Selangor, Asisten
Komisioner Fazlysham Abd Majid berkata, 115 individu itu terdiri daripada 29
wanita dan selebihnya lelaki.

“Ia melibatkan kes jenayah dari tahun 2003 hingga Februari
2019 dan pecahan kategori jenayah adalah 94 kes tipu, 15 pecah amanah, empat
Akta Penapisan Filem dan masing-masing satu bagi kes di bawah Akta Pinjaman
Wang dan Akta Jenayah Komputer.”

“Kesemua mereka berusia 19 hingga 60 tahun. Daripada jumlah
itu, seramai 31 individu berusia antara 20 hingga 30 tahun, 37 individu berusia
31 hingga 40 tahun, 29 individu berusia 41 hingga 50 tahun dan 18 individu
berusia 50 hingga 60 tahun,” katanya kepada pemberita di Bangunan Ibu Pejabat
Polis Kontinjen Selangor hari ini.

Fazlysham berkata, polis masih berusaha mengesan individu
dikehendaki ini walaupun kes telah berlaku lama.

“Ada di antara mereka yang dikesan telah meninggalkan negara
ini dan sebahagian besarnya masih lagi bersembunyi di negara ini.

“Bagaimanapun, polis sentiasa membuka ruang dan
mengalu-alukan individu dikehendaki ini untuk secara sukarela tampil memberi
kerjasama kepada polis,” katanya

“Kesemua 115 gambar individu yang dikehendaki ini berserta
nama dan alamat terakhir mereka akan dipaparkan di Facebook rasmi Polis
Selangor.”

“Netizen juga antara kelompok yang dilihat mampu membantu
polis untuk mengesan individu dikehendaki ini.”

“Orang ramai yang mempunyai sebarang maklumat berkenaan
individu dikehendaki itu, boleh menyalurkan maklumat kepada polis di mana-mana
balai polis berhampiran,” tambah beliau.


Kumpulan penjenayah kuasai kem pelarian Rohingya di Bangladesh

DHAKA, 26 April – Kumpulan
penjenayah dan militan kini cuba menguasai kem pelarian Rohingya di Bangladesh
dengan melakukan pembunuhan dan penculikan dengan sewenangnya, kata Kumpulan
Krisis Antarabangsa (ICG) dalam satu laporan semalam.

Kira-kira 740,000 etnik Rohingya
meninggalkan Myanmar ke Bangladesh selepas menjadi sasaran keganasan pihak
tentera pada Ogos 2017, menyertai pelarian lain di kem berkenaan yang turut
melarikan diri daripada keganasan.

Kumpulan penyelidikan konflik
antarabangsa itu meminta Bangladesh untuk meningkatkan kehadiran polis,
menyatakan kumpulan penjenayah dan ekstremis kini beroperasi secara terbuka di
kem berkenaan.

Ancaman daripada ekstremis
menyebabkan pemimpin Rohingya bimbang dengan keselamatan mereka berikutan kerap
kali berlaku kes bunuh yang “jarang” disiasat, tambahnya.

“Kumpulan pelarian ini menyatakan
kebimbangan berhubung keselamatan mereka berikutan ancaman dari kumpulan
militan dan penjenayah yang menculik dan membunuh dengan sewenang-wenangnya,”
menurut laporan ICG.

“Pembunuhan dan bentuk keganasan
lain berlaku hampir setiap malam..pelakunya hampir tidak pernah dibawa ke muka
pengadilan.”

Kumpulan itu berkata, pemimpin
masyarakat Rohingya menerima ancaman bunuh daripada ARSA, dan bimbang dengan
keselamatan mereka.

ASRA merujuk kepada Arakan
Rohingya Salvation Army.

ARSA dipersalahkan berhubung
serangan ke atas pasukan keselamatan Myanmar sejak beberapa tahun lalu,
termasuk serangan yang mencetuskan tindakan ketenteraan pada 2017.

Polis Bangladesh berkata,
pihaknya telah mewujudkan tujuh pondok kawalan polis baharu, dan penempatan
anggota polis bersenjata serta menambah baik risikan untuk meningkatkan
keselamatan.

“Laporan itu dibesar-besarkan
tetapi ia bukan tidak berasas. Keganasan sebenar di kem-kem telah meningkat,”
kata jurucakap polis daerah Cox’s Bazar Iqbal Hossain kepada AFP.

Sinar Harian memetik laporan
agensi AFP menyebutkan kira-kira 60 Rohingya telah terbunuh di kem-kem sejak
pelarian masuk pada 2017, kata Hossain.

Beliau menafikan penglibatan ARSA
dan berkata kebanyakan kes adalah kerana perebutan kuasa dalam kalangan kumpulan
Rohingya itu sendiri.


Bekerjasama untuk agama Islam atau kumpulan?

Setiap hari dunia dihiburkan dengan melodi
Islamofobia yang mengasyikkan.

Kebanyakan umat Islam berasa mereka tidak diberi
gambaran dan layanan adil oleh media massa, organisasi dan individu tertentu.
Namun begitu, terdapat umat Islam yang turut sama menari mengikut rentak
dendangan Islamofobia demi kepentingan diri atau kumpulannya.

Dari Perlis hingga ke Sabah, dapat dirasai bahawa
rata-rata umat Islam berasa gusar dan kecewa mengenai perkara ini. Kecelaruan juga
memuncak apabila pemimpin Muslim yang popular hanya berdiam diri atau bersikap
acuh tidak acuh dalam mempertahankan maruah agamanya.

Lebih menyedihkan lagi apabila terdapat kumpulan yang
diterajui oleh orang Islam hanya hebat, lantang dan menjadi jaguh dalam mempertahankan
persamaan hak asasi sesuatu golongan dan kaum. Namun mereka membisu dan hilang
arah apabila kesucian agama dan umat Islam diperlekeh dan diperkosa.

Mereka terpukau dan gagal untuk bertindak bijak.
Tidak kurang juga yang mengambil sikap apologetik demi menjaga perasaan pihak
tertentu dan kepentingan peribadi serta kumpulannya. Kedudukan agama Islam
kepada mereka agak sukar untuk dinilai.

Adakalanya agak sukar untuk difahami prinsip
perjuangan golongan seperti ini. Mereka mendirikan solat fardu lima waktu
sehari semalam, tetapi tindakan mereka bertentangan dengan roh ‘Engkaulah sahaja (Ya Allah) Yang Kami
sembah dan kepada Engkaulah sahaja kami memohon pertolongan” (Al-Fatihah;
5).

Jika dalam kes-kes yang melibatkan kesucian agama
pun mereka gagal bertindak wajar, apakah yang boleh diharap dari mereka untuk
mempertahankan agama Islam dalam perkara-perkara yang lebih besar?

Adakah umat Islam Malaysia lebih selesa, teruja dan
bermotivasi bermain politik kepartian tetapi bersikap hipokrit dan mempamerkan kebaculan
dalam membela agama Islam?

Jika perkara ini dikupas secara kritis, pasti terdedah
sikap sebenar antara golongan yang “tunduk
patuh kerana Allah” dengan kumpulan yang “berlunak untuk dunia.”

Adakah sikap berlunak
untuk dunia menjadi faktor utama kenapa umat Islam sukar untuk bersatu
walaupun dalam hal-hal keagamaan?

Jika ditanya kepada cendekiawan Islam, pasti
mereka akan menghubungkaitkan masalah ini dengan kelemahan iman dan kurangnya kecintaan
kepada agama.

Sebaliknya, pakar sosiologi functionalist perspective akan menyimpulkan secara ilmiah bahawa sikap kurang
bekerjasama berlaku kerana setiap golongan berasa kumpulan lain adalah tidak
penting, kurang faham dengan apa yang diperjuangkan, atau lemah dalam tindakan.

Sementara ahli psikologi Cognitive Dissonance mendapati, kesukaran umat Islam untuk bersatu boleh
berpunca daripada tindakan mereka yang mewajarkan logik dan alasan-alasan yang
dicenderungi walaupun perkara tersebut tidak benar atau hanya andaian
semata-mata.

Memang pelik tetapi inilah hakikatnya, Rasulullah
SAW berjaya mendamaikan dan memupuk sikap kejeleketan antara kaum Aus dan Khazraj
dengan menanamkan iman di dalam hati mereka.

Sebaliknya umat Islam di negara ini walaupun beraqidahkan
Islam sejak dari kecil, tetapi mereka memilih untuk berpecah-belah dan
berkonflik termasuklah dalam perkara-perkara keagamaan.

Apa yang tidak kena dengan umat Islam di Malaysia?

Wajar disedari, lemahnya kejeleketan antara umat
Islam di negara ini didorong oleh persepsi bahawa setiap kumpulan berasa ia
hebat dan tidak memerlukan kumpulan lain.

Situasi ini bukan sahaja ketara dalam politik
tetapi berlaku hampir dalam semua aspek organisasi yang melibatkan umat Islam. Di
manakah letaknya permuafakatan? Satu soalan yang sukar untuk dijawab.

Tidak keterlaluan jika dikatakan kumpulan yang
didominasi oleh umat Islam lebih cenderung untuk bersaing membuka pekung antara
satu sama lain. Tetapi mereka berasa berat untuk saling bergantung dan
menampung kelemahan masing-masing. Adakah ini sikap yang diajarkan oleh
Rasulullah SAW?

Akibatnya, umat Islam di negara ini terus berkonflik.
Sebaliknya, musuh-musuh Islam bersorak riang kerana kelalaian dan kecuaian yang
dapat memudahkan pencapaian agenda sulit mereka.

Sering ditekankan oleh kumpulan yang mendabik
dada memperjuangkan Islam bahawa umat Islam hanya akan bersatu jika mereka
mengikut Al-Quran dan Sunnah. Tetapi, tidakkah setiap kumpulan sudah mengaku
bahawa mereka telah berdiri di atas landasan Al-Quran dan Sunnah? Jika
demikian, mengapa masih berpecah?

Persaingan tidak sihat yang menguasai lanskap dakwah dan politik di Malaysia pada ketika ini telah melemahkan ukhwah dan ta’awun (kerjasama) antara umat Islam. Setiap golongan lebih cenderung untuk memperjuangkan identiti dan imej kumpulannya dari bekerjasama demi Islam.

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


LAPAN RANCANGAN BAHARU TV ALHIJRAH

KUALA LUMPUR: Meskipun tahun 2020 hampir melabuhkan tirainya, namun stesen televisyen Islam utama negara, TV Alhijrah terus berusaha memenuhi keperluan rohani penonton yang dahagakan rancangan-rancangan yang membaja nurani dan budi penonton seisi keluarga.

Terbaharu, menerusi kempen “Bersama TV AlHijrah Seisi Keluarga”, stesen tv yang dinobat Media Islam Bertanggungjawab itu menerbitkan lapan rancangan baharu serta dua kapsul istimewa.

Kempen tersebut akan bemula pada 28 November 2020 hingga 31 Januari 2021 dan dilancarkan istimewa bagi memenuhi keperluan rohani penonton yang dahagakan rancangan-rancangan yang membaja nurani dan budi penonton seisi keluarga.

Antara rancangan-rancangan tersebut adalah Haflah, Jom Dengar Cerita, Cinta Suami Isteri, filem 99 Cahaya Langit Eropa, filem Bulan Terbelah di Langit Amerika, Hijrah Berselawat, Cinta Ilmu, My H.A.U.S, Kapsul Inilah Doaku dan Kapsul Resepi Juadah Anda.

Haflah yang disiarkan setiap Sabtu, 7.30 malam bermula 5 Disember ini, adalah sebuah rancangan yang memartabatkan pembacaan Al-Quran dengan maqam seni tarannum seperti Bayati, Nahawand, Rast, Sikah, Hijaz dan Jiharkah.

Para penonton akan ditemani barisan Qari kebangsaan dan antarabangsa seperti Ustaz Ahmad Tirmizi Ali, Dr. Anuar Hasin, Ustaz Wan Ainuddin, Ustaz Radzi dan Kamarul Hailan dalam mengalunkan bacaan ayat suci Al-Quran dengan penuh kelunakan dan tertib yang pastinya menjadi halwa telinga dengan ganjaran pahala yang besar.

Program Jom Dengar Cerita yang disiarkan setiap Jumaat, 6.55 petang bermula 14 Disember 2020 pula, pastinya memikat hati dan jiwa penonton cilik TV AlHijrah serta seisi keluarga dengan 15 kisah agung Nabi Allah SWT yang diceritakan oleh Ustaz Fadzli Aziz dan Ustazah Noni.

Antara kisah-kisah nabi yang menjadi tauladan adalah kisah Nabi Adam A.S, kisah Nabi Idris A.S, kisah Nabi Nuh A.S, kisah Nabi Ibrahim A.S dan banyak lagi.

Manakala Cinta Suami Isteri disiarkan setiap Ahad, 6.30 petang bermula 13 Disember ini, merupakan program bual bicara yang membincangkan isu kekeluargaan Islam dan solusi berlandaskan Syariah.

Program ini dihoskan oleh Azidah Mohamed dan ditemani panel-panel jemputan seperti Ustazah Nik Salida Nik Salleh, Ustazah Shadiya, Imam Muda Hassan dan Ustaz Zul Ramli Mohamad Razali.

Mereka akan bersama-sama membincangkan topik-topik menarik seperti Kahwin Kelambu, Suamiku Panas Baran, Isteri Gila Kerja, Isteri Royan Aib Suami dan banyak lagi.

Sementara itu, filem 99 Cahaya Langit Eropa pula akan disiarkan pada 9 malam dalam dua bahagian iaitu 21 November 2020 untuk bahagian 1 dan 28 November 2020 untuk bahagian 2.

Filem 99 Cahaya Langit Eropa adalah kisah adaptasi novel yang dilakonkan oleh Acha Septriasa, Abimana Aryasatya, Raline Shah dan ramai lagi.

Filem ini berkisar sekitar kehidupan seorang wartawan yang berhijrah ke Australia bersama suaminya demi ilmu.

Satu lagi filem yang akan disiarkan dalam kempen kali ini ialah filem Bulan Terbelah di Langit Amerika pada 26 Disember 2020, Sabtu, jam 9 malam.

Filem Bulan Terbelah di Langit Amerika adalah kesinambungan daripada filem 99 Cahaya Langit Eropa.

Namun pada kali ini kisah penceritaan tertumpu kepada penjelajahan Hanum dan Rangga yang menjalankan misi mengesan harta karun misteri milik pelaut Muslim Tiongkok yang belayar ke Amerika sebelum Columbus.

Bagi meneruskan momentum besar yang terhasil daripada program Hijrah Berselawat di TV AlHijrah PADA 12 Rabiulawal yang lalu, serta bagi meneruskan budaya berselawat dan memuji baginda SAW, TV AlHijrah ingin mengajak penonton untuk terus membudayakan selawat dan salam.

Usaha itu digerakan menerusi program Hijrah Berselawat yang akan disiarkan pada Khamis terakhir setiap bulan, jam 9 malam, bermula 31 Disember 2020.

Selain dimeriahkan dengan kehadiran kumpulan nasyid dan artis tempatan, turut bersama di dalam rancangan itu adalah para pentazkirah seperti Habib Ali Zaenal Abidin, Habib Najmuddin Othman Al Khered, Ustaz Don Daniyal yang akan berkongsi sifat dan perilaku Baginda SAW untuk dijadikan suri teladan oleh umat masa kini.

Satu lagi program yang diteribatkan dalam kempen kali ini ialah Cinta Ilmu, sebuah program yang cukup dekat dengan hati penonton TV AlHijrah sejak stesen ini ditubuhkan.

Bermula tahun 2021, Cinta Ilmu diberi nafas baharu dalam menjawab kemusykilan agama terutamanya persoalan yang berkenaan akidah, sirah dan ibadah bersama Ustaz Datuk Badli Shah Alauddin, Ustaz Zul Ramli Mohamed Razali dan Ustaz Roslan Mohamed.

Ia akan disiarkan setiap Isnin hingga Rabu, 7.30 malam bermula 4 Januari 2021.

My H.A.U.S yang disiarkan setiap Isnin, 9 malam bermula 25 Januari 2021 pula, adalah sebuah program realiti ubah suai rumah Asnaf yang memerlukan perhatian khusus bagi mendapatkan tempat kediaman selesa dan boleh diduduki seisi keluarga.

Program yang dihoskan pengacara dan penceramah terkenal, Syamsul Debat, menampilkan 13 keluarga Asnaf terpilih yang diberi bantuan untuk membaiki kediaman mereka.

Sementara itu Kapsul Inilah Doaku adalah himpunan doa-doa pilihan untuk pelbagai situasi kehidupan harian.

Kapsul yang disiarkan setiap hari, pada 8.30 malam bermula 1 Disember 2020, mengajak penonton menghafal doa, memahami maksudnya serta mengamalkannya dalam kehidupan seharian.

Satu lagi kapsul yang diterbitkan dalam kempen kali ini ialah Kapsul Resipi Juadah Anda yang disiarkan setiap Sabtu dan Ahad pada 6.55 petang bermua 28 November 2020.

Kapsul ini adalah koleksi video masakan penonton TV AlHijrah yang telah terpilih sebagai pemenang pertandingan video Resepi Juadah Anda yang dilancarkan pada Oktober 2020 lalu. — AlHijrah Online


HASRAT PETUGAS BARISAN HADAPAN BERTUNANG TIDAK KESAMPAIAN

KUBANG PASU: Hasrat seorang petugas barisan hadapan anggota Angkatan Pertahanan Awam (APM), Kubang Pasu untuk melangsungkan majlis pertunangan sebelum Ramadan ini tidak kesampaian setelah maut dalam kemalangan jalan raya di Kilometer 22.1 Lebuhraya Utara Selatan Jalan Alor Setar, Bukit Kayu Hitam, malam tadi.

Dalam kejadian jam 9 malam itu mangsa Nur Fariesha Alia Azizan, 23, sedang dalam perjalanan pulang ke rumahnya selepas selesai bertugas dengan memandu kereta Perodua Viva.

Sebaik tiba di lokasi kejadian mangsa dikatakan terbabas dan gagal mengawal kenderaan lalu terlanggar bahagian tengah sebuah treler.

Nur Fariesha dikatakan meninggal dunia di tempat kejadian akibat kecederaan parah yang dialaminya.

Menurut bakal tunang mangsa, Muhammad Amirul Rusli, 37, yang juga anggota APM Kubang Pasu, Nur Fariesha baru selesai bertugas di Stesen Kuarantin COVID-19 Institut Aminuddin Baki di Kubang Pasu pada jam 8 malam.

Ketika kejadian, mangsa dikatakan dalam perjalanan pulang ke rumahnya di Taman Resak, Changlun.

Jenazah Nur Fariesha Alia akan dibawa pulang ke kampungnya di Kampung Gelam, Jitra untuk dikebumikan di Tanah Perkuburan Islam Kampung Hijrah selepas Asar pada Isnin. — AlHijrah Online


LELAKI DISYAKI DERA ISTERI HINGGA MATI DIDAKWA HARI INI

KUALA SELANGOR: Seorang lelaki dipercayai mendera isterinya hingga maut di Jalan Bagan Sungai Janggut, Jeram, pada 2 Sept lalu, akan didakwa di Mahkamah Majistret di sini, hari ini.

Ketua Polis Daerah Kuala Selangor Supt Ramli Kasa berkata, suspek berusia 35 tahun itu akan dituduh mengikut Seksyen 302 Kanun Keseksaan.

“Sebelum itu, polis menerima maklumat daripada penolong pegawai perubatan berhubung seorang wanita berusia 38 tahun tidak sedarkan diri dipercayai meninggal dunia.

“Hasil pemeriksaan awal pihak hospital mendapati ada kesan kecederaan pada mayat mangsa,” katanya dalam satu kenyataan, hari ini.

Katanya suspek telah ditahan keesokan hari selepas kejadian selepas menyerah diri kira-kira jam 5 petang di Ibu Pejabat Polis Daerah (IPD) Kuala Selangor pada keesokannya.

Suspek juga telah direman selama tujuh hari bermula 4 Sept bagi membantu siasatan, katanya.—AlHijrah Online


PEGAWAI JAKIM DIPILIH SEBAGAI IMAM SOLAT TARAWIH DI UNIVERSITI OXFORD

KUALA LUMPUR: Pegawai Jabatan Kemajuan Islam Malaysia (JAKIM) di Jabatan Hal Ehwal Agama Negeri Sembilan, Dr Amru Al Haz Adnan telah dipilih sebagai salah seorang Imam solat Terawih sepanjang Ramadan di Pusat Islam, Universiti Oxford, United Kingdom.

Menurut hantaran di Facebook JAKIM, beliau yang juga mantan Timbalan Imam Besar, Masjid Negara merupakan bekas pelajar Darul Quran JAKIM sebelum melanjutkan pengajian di Universiti Al Azhar di peringkat Ijazah Sarjana Muda dan di Universiti Malaya pada peringkat Ijazah Sarjana serta Doktor Falsafah.

“Selain memimpin solat terawih sepanjang Ramadhan, saya juga diminta menjadi tenaga pengajar asas tahfiz Al Quran di sana,” ujarnya yang juga merupakan bekas Pensyarah Darul Quran JAKIM.

Program penghantaran imam Ramadan dan Aidilfitri dibuat menerusi kerjasama antara JAKIM dan Pusat Islam Oxford hasil inisiatif dan persetujuan bersama Felo di Pusat Pengajian Islam Oxford, Datuk Dr. Afifi Al Akiti.

“Ini adalah satu pencapaian dan pengiktirafan universiti terbaik dunia kepada JAKIM dan Malaysia sebagai sebuah negara Islam contoh diperingkat antarabangsa,” ujar Timbalan Ketua Pengarah (Operasi) Datuk Dr Sirajuddin Suhaimee yang turut hadir ke Lapangan Terbang Antarabangsa Kuala Lumpur (KLIA) untuk mengucapkan selamat berlepas kepada Dr Amru.—AlHijrah Online


PENJELASAN TERHADAP AMALAN TAREKAT NAQSYABANDIAH AL-ALIYYAH

KUALA LUMPUR: Sheikh Tarekat Naqsyabandiah al-Aliyyah di Malaysia, Sheikh Lokman Shazly al-Hafiz al-Maulawi Azlanii Zaharin baru-baru ini tampil memperjelaskan berkenaan amalan Tarekat tersebut.

Sheikh Lokman berkata, Tarekat Naqsyabandiah al-Aliyyah di Malaysia adalah tidak bercanggah dengan prinsip akidah dan syariat dalam kerangka Ahli Sunnah Wal Jamaah berpandukan bimbingan dan panduan para ulama’ muktabar dalam bidang Tasawuf seperti yang telah diluluskan di bawah Enakmen Tarekat tahun 2005 Negeri Sembilan.

Jelasnya Tarekat Naqsyabandiah al-Aliyyah Sheikh Nazim al-Haqqani pernah diputuskan “bertentangan dengan akidah Ahli Sunnah Wal Jamaah dan menyeleweng dari ajaran Islam” oleh Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (MKI) pada tahun 2000.

Namun pada tahun 2018, Jawatankuasa Fatwa Jabatan Mufti Kerajaan Negeri Sembilan telah meluluskan pendaftaran Tarekat ini sebagai Tarekat yang sah sebagaimana yang diperuntukkan di bawah subseksyen 10(2), Enakmen Tariqat Tasauwuf (Negeri Sembilan) 2005 setelah melalui proses penilaian, saringan rapi dan ketat oleh ulama.

“Tarekat ini telah dikaji semula dan dibincangkan dalam Jawatankuasa Muzakarah MKI kali ke-117 pada tahun 2020 dan memutuskan Tarekat Naqsyabandiah alAliyyah dibenarkan untuk diamal oleh pengikutnya selagi tidak bertentangan dengan akidah Ahli Sunnah Wal Jamaah dan syariah serta uruf setempat,” katanya.

Berhubung video yang tular memaparkan Sheikh Baha’uddin menari bersama iringan muzik, katanya video itu dirakam pada tahun 2012 di Jerman atas jemputan komuniti saudara baharu Muslim di sana.

Rakaman tersebut berlaku dalam temasya (farah) dan bukan dalam majlis zikir Tarekat atau selawat yang kelazimannya tidak dibenarkan percampuran antara lelaki dan perempuan.

“Walau bagaimanapun, apabila video tersebut sampai kepada ayahandanya iaitu Sheikh Nazim al-Haqqani dan kekandanya Sheikh Mehmet Adil, maka ayahanda dan kekandanya telah menegur perbuatan Sheikh Baha’uddin.

“Sheikh Baha’uddin telah menginsafi kejadian tersebut. Seperti yang sedia maklum, Mursyid Tarekat Naqsyabandiah al-Aliyyah kini adalah Sheikh Mehmet Adil, bukan Sheikh Baha’uddin,” katanya.

Berkenaan dengan zikir Huwiyyah iaitu zikir dengan lafaz Hu, Sheikh Lokman berkata ia adalah zikir yang diamalkan oleh tarekat-tarekat tasawuf muktabar dalam dunia Islam selain dari Tarekat al-Naqshabandiyyah seperti Tarekat al-Shadhiliyyah dan al-Ahmadiyyah al-Idrisiyyah.

Sementara itu berkenaan rakaman video di Pulau Besar yang tular di media sosial yang didakwa bahawa pengikut Tarekat mengambil baiʽah dari orang yang telah meninggal dunia, beliau berkata perkara tersebut bukanlah dilakukan oleh Sheikh Nazim al-Haqqani tetapi dibuat oleh anak muridnya Sheikh Adnan Kabbani.

“Walau bagaimanapun, apa yang terjadi sebenarnya bukan mengambil baiʽah tarekat dari orang yang telah meninggal dunia seperti yang ditohmahkan, kerana kalau ia adalah baiʽah tarekat, nescaya nama wali tersebut akan termaktub dalam silsilah Tarekat, dan fakta menunjukkan sebaliknya.

“Ia sebenarnya adalah tawassul, istighathah dan tabarruk dengan para wali walau setelah kewafatan mereka. Hukum ini adalah harus di dalam syariat Islam seperti yang telah dijelaskan oleh ulama-ulama muktabar dalam Mazhab al-Shafiʽi seperti Imam al-Ghazali, Imam al-Nawawi dan Imam al-Ramli,” katanya.

Justeru ujarnya Jabatan Mufti Negeri Selangor, Negeri Sembilan dan Negeri Pahang juga telah mewartakan fatwa Persoalan Bid’ah Dalam Masalah Ikhtilaf/Khilaf Perkara Furu yang melarang menghukum bid’ah perkara-perkara perbezaan pandangan para ulama seperti masalah ini.

Tambah beliau fatwa Negeri Sembilan secara tegas menyatakan tawassul, tabarruk, berdoa dan membaca al-Quran di kubur adalah termasuk dalam perkara yang terjadi perbezaan pandangan para ulama dalam perkara furu.Bagaimanapun beliau mengakui tingkah laku tersebut tidak sepatutnya dilakukan kerana tidak sesuai dengan adat kebiasaan setempat dan Sheikh Adnan Kabbani telah bertaubat dan meminta maaf.

Katanya Tarekat di bawah kepimpinan yang baharu oleh Sheikh Mehmet Adil memberi jaminan bahawa amalan dan upacara seumpamanya telah lama ditinggalkan.

Sementara itu berkenaan gambar bersalaman antara Sheikh Nazim al-Haqqani dan wanita, katanya perkara itu termasuk masalah yang terjadi perbezaan pandangan para ulama di antara empat mazhab.

Pun begitu Sheikh Lokman berkata, disebabkan Malaysia mengamalkan mazhab Shafie maka pada 2018 Jabatan Mufti Negeri Sembilan tidak membenarkan perkara tersebut dan pihak Tarekat komited untuk memastikan para murid menjaga adab sesuai dengan nasihat itu.

Berdasarkan kepada fakta-fakta dan hujah-hujah tersebut, katanya ajaran Tarekat Naqsyabandiah al-Aliyyah di Malaysia adalah tidak bercanggah dengan prinsip akidah dan syariat dalam kerangka Ahli Sunnah Wal Jamaah.

Oleh itu, katanya semua pihak harus berlapang dada dan tidak membuat sebarang spekulasi tanpa terlebih dahulu merujuk kepada pihak berkuasa agama. – AlHijrah Online


KUOTA HAJI MALAYSIA MENINGKAT KEPADA 31,600 TAHUN INI

KUALA LUMPUR: Kuota haji Malaysia untuk 2023 adalah 31,600 meningkat berbanding 14,306 jemaah pada 2022.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata Malaysia menzahirkan rasa amat bersyukur dan mengucapkan jutaan terima kasih kepada Kerajaan Arab Saudi atas kuota penuh ini.

“Saya yakin penilaian telah dibuat dalam semua aspek bagi memastikan keselamatan bakal-bakal jemaah haji dari seluruh dunia terjamin semasa menunaikan rukun Islam yang kelima

“Saya ingin memohon kepada semua umat Islam dapat bersama-sama berdoa kepada Allah SWT agar mempermudahkan perjalanan haji tahun ini serta mendoakan semoga pihak TH dapat menguruskan jemaah haji Malaysia dengan baik dan lancar,” katanya dalam kenyataan hari ini.

Mohd Na’im berkata beliau telah memberikan penegasan bahawa Tabung Haji akan sentiasa berusaha memberikan perkhidmatan yang terbaik kepada bakal jemaah Haji Malaysia dan akan mematuhi ketetapan daripada Kerajaan Arab Saudi.

Beliau semalam telah mengadakan mesyuarat khas bersama Menteri Haji dan Umrah, Kerajaan Arab Saudi, Dr. Tawfiq Fawzan Al-Rabia.

Mesyuarat khas tersebut berlangsung dengan penuh mahabbah khususnya membincangkan aspek persiapan Musim Haji Tahun 1444H/2023M, malah Tawfiq Fawzan telah memuji negara Malaysia khususnya pihak TH atas pengendalian haji yang terbaik, sistematik dan tahap layanan jemaah haji yang patut dicontohi. — AlHijrah Online


JEREBU TIDAK HARUS BERULANG

BAIZURA SHAFIEE

Jerebu bukan isu baru, malah pernah satu ketika negara kita diisytiharkan darurat apabila bacaan Indeks Pencemaran Udara (IPU) melebihi 600 pada 1997, paling buruk dalam rekod negara.

Kalau bacaan IPU 200 (Sangat
Tidak Sihat) pun kita sudah sukar bernafas, cuba bayangkan bagaimana keadaan kita
untuk bernafas jika IPU mencecah 600.

Tentunya sukar untuk digambarkan
apatah lagi sekiranya membabitkan individu yang mempunyai masalah kesihatan ataupun
kanak-kanak.

Laporan terkini Kementerian
Pendidikan menunjukkan 648 sekolah kerajaan dan swasta di empat negeri ditutup
dengan bacaan IPU melebihi 200.

Daripada jumlah itu 636 adalah sekolah
kerajaan di Sarawak (298), Selangor (201), Putrajaya (25) dan Negeri Sembilan
(112) yang membabitkan keseluruhan 445,249 pelajar.

Bakinya adalah 12 sekolah swasta yang
ditutup akibat jerebu membabitkan 7,432 pelajar.

Habuk, asap, debu mahupun
partikel-partikel halus yang mengundang jerebu itu hakikatnya boleh menjejaskan
kesihatan.

Individu yang paling terkesan tentunya
adalah mereka yang menghidap penyakit berkaitan sistem pernafasan seperti
penyakit asma atau penyakit penghalang pulmonari kronik (COPD).

Selain pesakit asma, Individu
yang tiada penyakit pernafasan juga akan cenderung mengalami beberapa simptom
seperti sesak nafas, gatal kerongkong, mata sentiasa berair, pening kepala dan demam.

Isu jerebu rentas sempadan akan
dibincangkan di mesyuarat kabinet esok di mana Menteri Tenaga, Sains ,
Teknologi, Alam Sekitar, Yeo Bee Yin ditugaskan mengetuai pembentangan laporan terkini
jerebu itu.

Media melaporkan Wisma Putra sudah menghubungi  Indonesia secara rasmi  berhubung isu jerebu yang melanda negara ini
sejak 5 September lalu, bagaimanapun butiran lanjut mengenai perkara itu tidak
didedahkan kepada umum.

Sebelum ini, Perdana Menteri  Tun
Dr Mahathir Mohamad dilaporkan berkata, kerajaan mempunyai rancangan untuk
mewujudkan pelan jangka panjang bagi menangani jerebu rentas sempadan yang turut
memerlukan kerjasama negara jiran, Indonesia.

Adalah menjadi rahsia terbuka jerebu rentas sempadan berpunca daripada
pembakaran hutan dan ladang di Indonesia selain faktor kegiatan dan kaedah guna
tanah tidak mampan serta pemanasan global dan perubahan iklim.

Isu jerebu dan kaedah mencari
jalan penyelesaian sudah lama diperdebatkan. Mengapa jerebu sentiasa berulang? Apakah
usaha sebelum ini tidak dijalankan secara serius?

Apakah fenomena ini akan menjadi lebih teruk dan kerap jika perubahan tidak dilakukan sepenuhnya? – AlHijrah Online


PEMANDU TRELER MAUT KENDERAAN TERBABAS BERHAMPIRAN TEROWONG MENORA

IPOH: Seorang pemandu treler maut selepas kenderaan yang dipandunya itu terbabas ke bahu jalan di Kilometer 257 arah utara, Lebuhraya Utara Selatan (PLUS) berhampiran Terowong Menora, awal pagi tadi.

Jurucakap Jabatan Bomba dan Penyelamat (JBPM) Perak berkata maklumat mengenai kejadian itu diterima pada kira-kira 5.40 pagi dan mangsa dikenal pasti sebagai Budi Abd Rahman, 52 tahun.

“Mangsa tercampak keluar dari lori yang membawa muatan sampah itu sebelum tersepit di pembahagi jalan dan telah disahkan meninggal dunia di tempat kejadian oleh pasukan perubatan Kementerian Kesihatan Malaysia (KKM),” katannya dalam satu kenyataan.

Menurutnya pasukan dari Balai Bomba dan Penyelamat Kuala Kangsar dan Meru Raya itu diketuai Pegawai Bomba Kanan (PBK) II Ahmad Shauki Che Darus.

Mayat mangsa diserahkan kepada polis untuk tindakan lanjut dan operasi tamat pada 7.38 pagi.–AlHijrah Online


Seluruh negara diisytihar kawasan larang pembakaran terbuka

KUALA LUMPUR – Seluruh negara diisytiharkan sebagai kawasan larangan
pembakaran terbuka berkuat kuasa serta-merta sehingga Monsun Barat Daya
berakhir.

Bagaimanapun, larangan ini dikecualikan bagi tujuan keagamaan,
pembakaran mayat dan pembakaran gas mudah terbakar.

Arahan itu dikeluarkan Ketua Pengarah Alam Sekitar, Norlin Jaafar
susulan keadaan jerebu yang melanda negara sejak September lalu.

Larangan itu tertakluk di bawah Seksyen 29AA (2), Akta Kualiti Alam Sekeliling
1974.

Menurut Norlin, mereka yang disabitkan kesalahan melakukan pembakaran
terbuka boleh dikenakan denda tidak melebihi RM500,000 atau penjara tidak
melebihi lima tahun atau kedua-duanya sekali.

Kompaun maksimum sebanyak RM2,000 juga boleh dikenakan atas setiap
kesalahan.

Orang ramai juga diminta memberi kerjasama untuk memadamkan kebakaran
kecil serta membuat laporan kepada Jabatan Bomba dan Penyelamat Malaysia (JBPM)
serta Jabatan Alam

Sekitar (JAS) berhubung sebarang aktiviti pembakaran terbuka yang
dikesan dengan menghubungi JAS di talian 03-88891972 atau 1-800-88-2727.


11 KES POSITIF COVID-19 DIKESAN DI PARLIMEN

PUTRAJAYA: Sembilan lagi kes positif COVID-19 dikesan di Parlimen menjadikan jumlah keseluruhan 11 kes.

Ketua Pengarah Kesihatan, Dr Noor Hisham Abdullah berkata, sembilan kes itu dikesan melalui kit ujian kendiri RTK Antigen air liur yang dilaksanakan petang semalam selepas dua kes positif dikesan di kompleks Parlimen.

“Kes pertama merupakan seorang petugas yang telah hadir ke Parlimen pada Isnin dan Rabu lalu, dan dilaporkan positif COVID-19 semalam selepas melalui ujian pengesahan RT PCR yang dijalankan sendiri di sebuah fasiliti kesihatan kerana beliau mengalami gejala batuk dan selesema.

“Kes kedua pula dikesan semasa saringan di Parlimen pada pagi 29 Julai menggunakan ujian kendiri RTK Ag kerana beliau mengalami gejala batuk,” katanya dalam kenyataan hari ini.

Menurut Hisham, siasatan mendapati kedua-dua kes ini tiada kaitan dengan kes positif yang dikesan dalam saringan petugas Parlimen yang dijalankan tiga hari sebelum Sidang Mesyuarat Khas Parlimen bermula.

Tambahnya, kedua-dua kes itu juga negatif COVID-19 semasa saringan dilakukan sebelum bertugas di Parlimen.

Bagaimanapun, Hisham berkata, berdasarkan penilaian risiko serta sejarah pergerakan, didapati kedua-dua kes dikhuatiri berada di beberapa lokasi di sekitar Parlimen semasa tempoh Sidang Mesyuarat Khas Parlimen.

“Sehubungan itu, KKM telah menasihatkan semua yang hadir dan berada di Parlimen bermula pada 26 Julai 2021 untuk menjalani ujian saringan pengesanan COVID-19 menggunakan kit ujian air liur RTK Ag,” katanya.

Difahamkan, pasukan kesihatan Jabatan Kesihatan Wilayah Persekutuan Kuala Lumpur dan Putrajaya serta Makmal Kesihatan Awam Kebangsaan (MKAK) telah menjalankan saringan di Parlimen pada 29 Julai.

“Sehingga jam 8.00 malam 29 Julai 2021, seramai 1,183 individu telah menjalani ujian saringan pengesanan COVID-19 menggunakan ujian kendiri RTK Ag saliva test kit,” katanya.

Hisham berkata, pasukan kesihatan akan menjalankan siasatan, penilaian risiko, pengesanan kontak, langkah-langkah pencegahan dan kawalan termasuk pembersihan dan disinfeksi di bangunan Parlimen susulan pengesanan kes positif COVID-19.

Menurutnya, kesemua mereka yang hadir ke sesi Sidang Mesyuarat Khas Parlimen minggu hadapan dinasihatkan untuk menjalankan ujian saringan COVID-19 terlebih dahulu.

“Mereka yang bergejala disaran membuat pemeriksaan dan tidak hadir ke Parlimen. KKM akan memaklumkan dari semasa ke semasa perkembangan terkini hasil ujian dan pengesanan kontak rapat yang dijalankan,” katanya.—AlHijrah Online


BELLA BUAT ISYARAT TANGAN DIIKAT, GOSOK MATA SAMBIL SEBUT CILI – PAKAR PSIKIATRI

KUALA LUMPUR: Seorang pakar psikiatri memberitahu Mahkamah Sesyen hari ini bahawa Bella membuat isyarat kedua-dua tangannya diikat dan menggosokkan mata sambil menyebut ‘cili’ semasa remaja perempuan sindrom Down itu ditemu bual tahun lepas.

Dr Wan Asyikin Wan Azlan, 37, yang sebelum ini berkhidmat di Hospital Tunku Azizah, berkata Bella membuat isyarat itu secara sukarela ketika beliau bersama dua lagi individu menemu bual remaja tersebut di sebuah bilik di hospital berkenaan pada 30 Sept 2021.

“Ketika itu saya bertanya kepada Bella sama ada dia membuat air panas atau sejuk dan remaja itu terus membuat isyarat tangannya diikat dan menyebut ‘panas.’

“Bella juga menunjukkan matanya dan menyebut ‘cili’ tanpa ditanya,” katanya semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes Pengasas Rumah Bonda Siti Bainun Ahd Razali di hadapan Hakim Izralizam Sanusi.

Ditanya Azizah bagaimana Bella boleh menyebut ‘panas,’ Dr Wan Asyikin yang kini bertugas sebagai pakar psikiatri di Hospital Selayang menjawab ‘seingat saya, Bella boleh sebut panas.

“Semasa saya bertanya kepada Bella siapa yang membuatnya dan Bella menyebut ‘Benun’ (Siti Bainun). Saya ada bertanya soalan kepada Bella sama ada dia mahu berjumpa dengan Bainun (Siti Bainun) dan balik ke Rumah Bonda namun Bella menggelengkan kepalanya,” kata saksi pendakwaan ke-17 itu.

Beliau berkata meskipun Bella boleh menjawab soalan namun dia mempunyai ketidakupayaan intelektual dan remaja perempuan itu masih boleh menguruskan diri sendiri serta berkawan dengan kanak-kanak lain.

“Kebanyakan soalan yang kami tanya Bella tidak boleh jawab dan soalan-soalan spesifik tidak ditanya pada Bella, hanya soalan-soalan mudah sahaja,” katanya.

Saksi itu berkata Bella turut memaklumkan bahawa dia pandai membuat kerja rumah termasuk melipat dan menjemur baju semasa berada di rumah penjagaan tersebut.

Semasa pemeriksaan balas oleh peguam Nur A’minahtul Mardiah Md Nor yang mewakili Siti Bainun, Dr Wan Asyikin bersetuju dengan cadangan bahawa beliau tidak pernah berjumpa dan berbual dengan tertuduh.

Saksi itu juga bersetuju bahawa beliau tidak pernah melihat Bella mengemop, mengemas, menyapu dan menyediakan air minuman selain mengakui ada perkataan yang disebut Bella sukar difahami kerana remaja tersebut pelat serta memberikan jawapan sepatah-sepatah ketika disoal.

Kepada cadangan Nur A’minahtul Mardiah bahawa tiada keterangan daripada Bella yang menyebut perkataan ‘disimbah air panas’ atau ‘simbah panas,’ Dr Wan Asyikin menjawab ‘setuju.’

Terdahulu, Dr Rashid Khan Khan Mohamad, 58, dari Klinik Setapak dan Surgeri berkata Siti Bainun ada berjumpa dengan beliau pada 2 Jun 2021 untuk mendapatkan ubat bagi rawatan kecederaan air panas.

“Dia datang ke klinik mengadu ‘anaknya’ tersimbah air panas pada 9 Mei 2021 dan dia nak ubat termasuk untuk diri sendiri. Untuk Siti Bainun, saya telah memberikan dua jenis tablet iaitu voltaren dan motilium manakala untuk anaknya, saya berikan combidem cream dan tablet pirton,” katanya semasa pemeriksaan utama oleh Timbalan Pendakwa Raya Fazeedah Faik.

Ditanya mengenai fungsi ubat terbabit, saksi pendakwaan ke-16 itu menjawab combidem cream adalah untuk mengurangkan keradangan, kurangkan kegatalan dan jangkitan kuman manakala tablet motilium untuk tujuan merawat penyakit angin.

Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju di sini.

Perbicaraan di hadapan Hakim Izralizam bersambung esok dan Bella dijangka memberi keterangan dalam prosiding yang dijalankan secara tertutup.–AlHijrah Online


DEBAT TAK BAWA HASIL, LEBIH BAIK JAGA KEPENTINGAN RAKYAT – ISMAIL SABRI

KUANTAN: Perdana Menteri Datuk Seri Ismail Sabri Yaakob berkata lebih baik untuk beliau menjaga kepentingan rakyat berbanding berdebat, yang tidak membawa sebarang hasil selepas perdebatan itu selesai.

Beliau berkata ia boleh disaksikan menerusi sesi debat antara Datuk Seri Anwar Ibrahim dengan Menteri Penerangan sebelum ini Datuk Seri Ahmad Shabery Cheek dan antara Anwar dengan bekas Perdana Menteri Datuk Seri Najib Tun Razak, yang berlangsung pada Mei lepas.

“Saya sudah mengatakan dari segi debat ini tidak membawa hasil pun… setakat habis debat, habislah. Orang ini bawa penyokong, orang itu bawa penyokong dan penyokong bersorak-sorak dalam dewan. Itu sahaja.

“Kita dalam kerajaan lebih daripada berdebat. Kita pastikan apa yang dirancang (dan) diumumkan dilaksanakan. Kalau timbul masalah (seperti) kos sara hidup yang meningkat, kita kena tengok keadaan ini untuk mengurangkan beban rakyat.

“Tugas kerajaan itu banyak dan tugas kita bukan setakat bercakap, tetapi kita juga melaksanakan,” katanya kepada pemberita selepas menghadiri Kenduri Keluarga Malaysia sempena Jelajah Aspirasi Keluarga Malaysia (AKM) Pahang, di Dewan Jubli Perak Sultan Haji Ahmad Shah di sini hari ini.

Turut hadir Menteri Kanan Pertahanan Datuk Seri Hishammuddin Tun Hussein, Menteri Besar Pahang Datuk Seri Wan Rosdy Wan Ismail, Ketua Setiausaha Negara Tan Sri Mohd Zuki Ali dan barisan pentadbiran kerajaan negeri serta kerajaan Pusat.

Ismail Sabri berkata pendirian itu berbeza daripada parti pembangkang, yang boleh bercakap apa sahaja kerana mereka tidak perlu melaksanakan apa yang diperkatakan.

“Mereka tidak perlu melaksanakan kerana mereka tidak akan dipertanggungjawabkan untuk melaksanakan (perkara yang diperkatakan), kerana mereka bukan kerajaan. Sedangkan, kita (kerajaan) bila berjanji, mesti kita laksanakan,” katanya.

Ismail Sabri berkata demikian bagi mengulas kenyataan Pengerusi Perikatan Nasional (PN) Tan Sri Muhyiddin Yassin, yang menyatakan kesediaan untuk berdebat dengan mana-mana calon Perdana Menteri parti lain sebelum Pilihan Raya Umum ke-15 (PRU15).

Sebelum itu, Anwar yang juga Pengerusi Pakatan Harapan (PH) menerusi ceramah di Temerloh baru-baru ini, mengemukakan cadangan supaya perdebatan antara tiga calon Perdana Menteri daripada tiga parti diadakan. –AlHijrah Online


MOHD KHAIRUDDIN MOHON MAAF, PULANGKAN GAJI

KUALA LUMPUR: Menteri Perusahaan Perladangan dan Komoditi, Datuk Dr Mohd Khairuddin Aman Razali akur dengan kesalahannya sehingga dikompaun Kementerian Kesihatan Malaysia (KKM) dan memohon maaf kepada seluruh rakyat negara ini.

Katanya, sebagai menteri beliau bertanggungjawab untuk patuh kepada peraturan dan Prosedur Operasi Standard (SOP) sepanjang tempoh Perintah Kawalan Pergerakan Pemulihan (PKPP).

“Sebagai menzahirkan rasa bertanggungjawab itu, saya juga dengan ini akan memulangkan semua gaji saya sebagai menteri untuk Mei hingga Ogos 2020 untuk disumbangkan kepada Tabung Bantuan Bencana Negara (Tabung COVID-19) di bawah KKM.

“Gaji Mac dan April 2020 juga telah disumbangkan sebelum ini ke tabung tersebut sebagaimana keputusan kabinet sebelum ini,” katanya dalam kenyataan yang dikeluarkan hari ini.

Tambahnya beliau akan terus bekerja keras dan melipatgandakan usaha serta tenaga untuk melaksanakan amanah sebagai menteri bagi membela rakyat terutama pekebun kecil kategori B40. — AlHijrah Online


THAI HOT GUY: BERTENTANGAN AJARAN ISLAM, TIDAK HORMAT BULAN RAMADAN

KUALA LUMPUR: Penganjuran acara pembukaan sebuah kelab melibatkan kumpulan “Thai Hot Guy” didapati bertentangan dengan ajaran Islam serta tatasusila masyarakat.

Susulan itu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah mengarahkan Jabatan Agama Islam Wilayah Persekutuan (JAWI) untuk bekerjasama dengan pihak berkuasa bagi menjalankan siasatan ke atas penganjuran itu.

“Apatah lagi dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan amat mendukacitakan serta tidak bertanggungjawab.

“Selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuatkuasa,” katanya dalam satu kenyataan hari ini.

Sebelum ini tular di media sosial berkenaan penganjuran pembukaan sebuah kelab privasi melibatkan kumpulan “Thai Hot Guy” yang akan berlangsung hujung bulan ini, di ibu negara.

Ia turut mendapat kecaman warganet dan menyifatkan tindakan itu biadap dan tidak menghormati bulan Ramadan.—AlHijrah Online


50 JUTA PEKERJA INDUSTRI PELANCONGAN BERISIKO TERJEJAS

ANKARA: 50 juta pekerja industri pelancongan dan pengembaraan di seluruh dunia berisiko terjejas akibat koronavirus, demikian ramalan pihak industri.

Pengembaraan antarabangsa dijangka menguncup 25 peratus tahun ini iaitu kehilangan tiga bulan pengembaraan global, kata Majlis Pengembaraan dan Pelancongan Dunia (WTTC) dalam kenyataan semalam dipetik agensi berita Anadolu.

Majlis itu menggesa pihak kerajaan mengambil langkah-langkah serius bagi membolehkan pemulihan industri seperti memperkasa fasiliti pengembaraan, menarik balik halangan, memperkenalkan insentif dan sokongan destinasi.

Muncul di Wuhan, China pada Disember lalu, virus yang secara rasminya dikenali sebagai COVID-19, kini merebak di sekurang-kurangnya 123 negara dan wilayah.

Angka kematian global kini mencecah 5,000 kes dengan lebih 132,000 kes yang disahkan positif, menurut Pertubuhan Kesihatan Sedunia (WHO), yang turut mengisytiharkan penularan virus itu sebagai pandemik global. — Terjemahan AlHijrah Online


DR. ZULKIFLI KE ARAB SAUDI JUMAAT INI, BINCANG ISU HAJI

KUALA LUMPUR: Sebarang ketetapan  mengenai musim haji akan datang bakal diumumkan selepas perbincangan susulan dengan kerajaan Arab Saudi.

Menurut Menteri di Jabatan Perdana Menteri, Datuk Dr Zulkifli Mohamad Albakri berkata, beliau akan ke negara itu Jumaat ini bagi mendapatkan perincian lanjut tentang perkembangan pelaksanaan rukun Islam kelima itu.

“Semua jemaah haji di seluruh dunia termasuk saya sentiasa menginginkan ke kota suci Makkah, tetapi kita juga memahami dalam pandemik COVID-19 yang cukup mencabar ini, sebarang keputusan pun kita terima dan kita akan uar-uarkan dan khabarkan kepada khalayak selepas kita dapat keputusan.”

Mac lalu, Perdana Menteri, Tan Sri Muhyididn Yassin mengumumkan Malaysia bakal menerima 10,000 lagi kuota jemaah tambahan haji bagi tahun ini.

Tan Sri Muhyiddin mengumumkan demikian ketika lawatan kerjanya ke Arab Saudi baru-baru ini. – Alhijrah Online


LIMA CEDERA NAHAS LIBATKAN TIGA KENDERAAN

HULU SELANGOR: Lima individu cedera dalam kemalangan yang melibatkan tiga kenderaan di kilometer 18, Jalan Rasa-Bukit Beruntung, di sini semalam.

Ketua Polis Daerah Hulu Selangor, Superintendan Ahmad Faizal Tahrim berkata, kejadian jam 4.45 petang itu membabitkan kereta Toyota Camry, Proton Saga dan Perodua Bezza.

Bagaimanapun, sehingga berita ini ditulis, maklumat kesemua mangsa belum diperolehi kerana mereka masih mendapatkan rawatan di hospital.

“Akibat kemalangan itu, pemandu Toyota Camry dibawa ke Hospital KPJ Rawang manakala pemandu Proton Saga dibawa ke Hospital Selayang.”

“Pemandu dan dua penumpang Perodua Bezza pula dibawa ke Hospital Selayang,” jelasnya dalam kenyataan hari ini.

Beliau berkata, setakat ini semua mangsa belum hadir bagi membuat laporan.

Kes disiasat mengikut Seksyen 43(10) Akta Pengangkutan Jalan (APJ) 1987.–AlHijrah Online


KAKI KANAK-KANAK TERSEPIT DALAM ESKALATOR

PUTRAJAYA: Seorang kanak-kanak berdepan detik cemas selepas kaki kanannya tersepit pada eskalator di sebuah pusat beli-belah, di sini, hari ini.

Kejadian tersebut berlaku kira-kira 1.30 tengah hari melibatkan kanak-kanak lelaki berusia tiga tahun yang sedang turun dari tingkat dua pusat beli belah itu bersama ibu bapanya dengan menggunakan eskalator.

Jurucakap Jabatan Bomba dan Penyelamat (JBPM) Cyberjaya berkata, pihaknya mengerahkan dua orang pegawai termasuk lima anggota ke lokasi kejadian selepas menerima panggilan kecemasan pada jam 1.48 tengah hari.

“Kaki mangsa berjaya dikeluarkan dan mangsa kemudiannya diserahkan kepada Hospital Serdang untuk rawatan selanjutnya. Tidak dapat dipastikan bentuk kecederaan dialami mangsa,” katanya.—AlHijrah Online


ORANG RAMAI DIJEMPUT MERIAHKAN MUNAJAT AMBANG TAHUN BAHARU 2023 DI MASJID PUTRA

KUALA LUMPUR: Jabatan Kemajuan Islam Malaysia (JAKIM) menjemput orang ramai hadir memeriahkan program Munajat Ambang Tahun Baharu 2023 bersama Perdana Menteri Datuk Seri Anwar Ibrahim di Masjid Putra, Putrajaya esok.

Program pengisian malam tahun baharu 2023 itu bermula 6.30 petang dengan aktiviti jamuan makan malam diikuti solat Maghrib, solat hajat, bacaan Yasin dan doa selamat pada 7.15 malam.

Perdana Menteri kemudian dijadual memberi ucapan amanat khas pada 8 malam yang turut disiarkan secara langsung menerusi Radio Televisyen Malaysia (RTM) sebelum menunaikan solat Isyak pada 8.30 malam.

“Pelbagai pengisian acara disajikan untuk kita semua. Kita jumpa di sana, insya-Allah,” menurut Jakim dalam hantaran di Facebook.

Sebelum ini, Anwar mengumumkan Sambutan Ambang Tahun Baharu 2023 di Dataran Merdeka yang sepatutnya diadakan esok dibatalkan berikutan keadaan beberapa negeri dilanda musibah banjir.–AlHijrah Online


LEE ZII JIA, PEWARIS LEGENDA BADMINTON MALAYSIA

KUALA LUMPUR: Tidak mustahil bagi juara perseorangan lelaki All England, Lee Zii Jia untuk menjejaki legasi pemain badminton legenda negara seperti Datuk Misbun Sidek, Datuk Lee Chong Wei dan tokoh sukan negara lain.

Menteri di Jabatan Perdana Menteri, Datuk Dr Zulkifli Mohamad Albakri yang turut sama menonton perlawanan akhir antara Zii Jia dengan Viktor Axelsen malam semalam waktu Malaysia berkata, persembahan pemain badminton kelahiran Kedah itu berjaya mempamer semangat kesukanan serta motivasi tinggi berkelas dunia.

Zii Jia merangkul kejuaraan Seluruh England (All England) selepas menundukkan pemain nombor dua dunia dari Denmark, Viktor Axelsen dengan kemenangan 30-29; 20-22; 21-9.

Zii Jia terlebih dahulu menang di set pertama, sebelum Axelsen bangkit di set kedua sekali gus membawa permainan ke rubber game.

Axelsen akhirnya tunduk kepada Zii Jia, pemain nombor 10 dunia dengan mata 9-21 pada set penentuan.

Kemenangan Zii Jia memberikan sinar semula dalam arena badminton setelah kali terakhir Malaysia menjuarai All England pada 2017 menerusi Chong Wei.

Kemeriahan pasti lebih luar biasa jika stadium penuh dengan sorakan peminat, kedai makan dan restoran penuh dengan pelanggan yang ramai untuk bersama menonton detik-detik kegemilangan tersebut.

Zulkifli turut optimis Zii Jia akan menjadi pemain badminton ulung, sebagaimana ramai lagi yang telah mengharumkan nama negara berulang-ulang kali pada masa hadapan.

“Permainan yang cemerlang dan penuh strategi yang dipamerkan Lee Zii Jia tadi memberikan gambaran positif yang beliau mampu menempa nama sebagai pemain legenda yang akan mengharumkan negara berulang kali lagi kelak pada masa hadapan.”

Selain Zii Jia dan Chong Wei, pemain perseorangan negara yang pernah menjuarai All England adalah Muhammad Hafiz Hashim pada tahun 2003.–AlHijrah Online


SERPIHAN LOGAM DISYAKI KOMPONEN ROKET NEGARA CHINA DITEMUKAN DI MIRI

MIRI: Serpihan logam yang disyaki sebahagian daripada komponen roket milik China ditemukan di Sepupok, Niah, dekat sini.

Ketua Polis Daerah Miri, Asisten Komisioner Alexson Naga Chabu, berkata serpihan logam itu ditemukan penduduk di Batu Niah yang kemudiannya membuat laporan polis.

“Hasil tinjauan awal pihak polis mendapati terdapat serpihan logam terbenam ke dalam tanah pada kedalaman lebih kurang satu meter di kawasan sekitar rumah salah seorang penduduk di situ.

“Bagaimanapun, pihak polis tidak dapat mengesahkan asal usul logam tersebut dan telah meminta bantuan dari pasukan HAZMAT Jabatan Bomba dan Penyelamat serta pihak Kementerian Sains, Teknologi dan Inovasi (MOSTI) untuk menganalisa tempat kejadian,” katanya dalam kenyataan hari ini.

Beliau dalam pada itu menasihati orang ramai agar tidak berada di kawasan berhampiran tempat kejadian kerana dibimbangi logam tersebut mengandungi bahan radioaktif yang boleh memudaratkan kesihatan.

Katanya, kawasan terbabit telah dipantau dengan rapi untuk memastikan tiada sebarang kejadian yang tidak diingini berlaku.

“Orang ramai juga dinasihatkan untuk tidak membuat sebarang spekulasi atau menyebarkan berita yang tidak benar kerana ianya boleh menimbulkan kegusaran kepada masyarakat.

“Masyarakat juga disarankan untuk menghubungi balai polis berdekatan untuk menyalurkan maklumat atau mendapatkan kepastian mengenai kejadian yang berlaku,” katanya.

Semalam media melaporkan serpihan roket Long March 5B milik China dikesan melintasi ruang udara Malaysia di beberapa kawasan termasuk sekitar Sarawak. – AlHijrah Online


PVATTBM HARAP DAPAT KUOTA HAJI TAMBAHAN UNTUK AHLINYA

KANGAR: Persatuan Veteran Angkatan Tentera Tidak Berpencen Malaysia (PVATTBM) berharap kerajaan mempertimbangkan permintaan persatuan itu untuk mendapatkan kuota haji tambahan bagi ahlinya.

Presidennya Datuk Ismail Abidin berkata penambahan itu perlu kerana ramai ahlinya yang mempunyai jumlah simpanan wang mencukupi untuk menunaikan haji namun masih menunggu giliran untuk ke tanah suci.

“Apa yang membimbangkan saya, kebanyakan ahli PVATTBM berusia antara 60 dengan 70 tahun mungkin tidak dapat memenuhi hasrat mereka jika terpaksa menunggu lebih lama,” katanya kepada Bernama.

Beliau berkata demikian ketika diminta mengulas mengenai pengumuman Menteri di Jabatan Perdana Menteri Datuk Seri Dr Mujahid Yusof Rawa mengenai peningkatan kuota rasmi haji untuk Malaysia bagi tahun ini (1441 Hijrah) kepada 31,600 berbanding 30,200 jemaah tahun lepas

Ismail berkata PVATTBM mendapat kuota 200 orang setahun dan berharap jumlah dinaikkan kepada 400 orang tahun ini.

“Kami tidak merayu wang perbelanjaan untuk ahli-ahli kami ke tanah suci, tetapi apa yang kami minta ialah tempat untuk ahli-ahli kami pergi secepat mungkin memandangkan kebanyakan ahli-ahli kami sudah lanjut usia,” katanya. — BERNAMA


LELAKI MUAT NAIK HANTARAN BERBAUR HASUTAN TERHADAP AGONG DITAHAN

SELANGOR: Seorang lelaki warga tempatan berusia 35 tahun ditahan polis selepas disyaki memuat naik hantaran di media sosial menghasut orang ramai melakukan demonstrasi terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Ketua Polis Selangor ACP Datuk Arjunaidi Mohamed berkata, pihaknya menerima laporan polis berkenaan sebuah video berdurasi 15 saat yang dimuat naik oleh seorang pemilik akaun Instagram.

Katanya, hasil penelitian mendapati video tersebut menyatakan ketidakpuasan hati individu terlibat terhadap kenyataan Al-Sultan Abdullah dalam pemilihan Perdana Menteri Malaysia.

“Suspek juga melabelkan salah satu kaum di negara ini sebagai korupsi serta menghasut orang ramai untuk membuat demonstrasi bagi membantah kuasa Agong dalam pemilihan calon PM,” katanya dalam satu kenyataan hari ini.

Suspek telah ditahan dalam serbuan anggota dari Jabatan Siasatan Jenayah Ibu Pejabat Polis Kontinjen Selangor di sebuah rumah di sekitar daerah Kajang semalam, lebih kurang 10.30 malam.

Dia ditahan reman selama tiga hari bermula hari ini dan kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Arjunaidi berkata, orang ramai dinasihatkan untuk sentiasa mematuhi undang-undang dan menghayati serta menghormati prinsip-prinsip yang terkandung dalam Rukun Negara demi mengekalkan keharmonian dan perpaduan masyarakat yang berbilang kaum dan agama di Malaysia.

“Pihak polis menegaskan bahawa tidak akan berkompromi dengan mana-mana pihak yang didapati cuba mengganggu gugat ketenteraman dan keselamatan negara. Mereka yang didapati berbuat demikian akan diambil tindakan tegas mengikut peruntukkan undang-undang yang telah ditetapkan,” katanya. –AlHijrah Online


POLIS BATALKAN SAMAN TIDAK PAKAI PELITUP MUKA DALAM KENDERAAN PERSENDIRIAN

KUALA LUMPUR: Kompaun tidak memakai pelitup muka hanya dikenakan kepada mereka yang berada di tempat awam yang sesak serta pengangkutan awam sahaja, tidak termasuk kenderaan persendirian.

Menteri Kanan (Keselamatan) Datuk Seri Ismail Sabri Yaakob berkata, polis akan membatalkan saman yang telah dikeluarkan kepada individu yang tidak memakai pelitup muka dalam kenderaan persendirian.

“Semalam ada yang disaman (kerana tidak pakai pelitup muka) ketika berada di dalam kenderaan persendirian.

“Saya dah berbincang dengan pihak polis dan Kementerian Kesihatan Malaysia (KKM), pihak polis akan membatalkan saman tersebut dan kalau sudah bayar ia boleh dituntut semula,” katanya.

Beliau berkata demikian dalam sidang media Perintah Kawalan Pergerakan Pemulihan (PKPP) di Kuala Lumpur.

Ujarnya pemakaian pelitup muka dalam kenderaan persendirian tidak diperlukan kerana individu yang berada di dalam kenderaan tersebut mudah dikesan jika ada berlaku jangkitan.

“Kenderaan persendirian bukan pengangkutan awam tidak perlu pakai mask dalam kereta. Kalau kita dengan kawan tempat kerja kita tahu siapa kerana dia kawan kita. Setiap hari menumpang satu kenderaan,” katanya.

Selain itu beliau menegaskan pemakaian pelitup muka di tempat awam yang tidak sesak dan ada penjarakan sosial adalah tidak diwajibkan.

Namun katanya orang ramai digalakkan untuk terus memakai pelitup muka walaupun di kawasan tidak sesak bagi mengurangkan ancaman COVID-19. — AlHijrah Online / Zaim Zamani


SPR AKAN ADAKAN MESYUARAT KHAS BAGI TENTUKAN TARIKH PENTING PRU15

PUTRAJAYA: Suruhanjaya Pilihan Raya (SPR) akan mengadakan mesyuarat khas bagi membincangkan dan menentukan tarikh penting Pilihan Raya Umum ke-15 (PRU15) susulan pembubaran Parlimen Penggal ke-14, oleh Perdana Menteri, Datuk Seri Ismail Sabri Yaakob, hari ini.

Setiausaha SPR, Datuk Ikmalrudin Ishak, dalam kenyataan hari ini, berkata mesyuarat khas itu yang turut mengambil kira pelaksanaan Pilihan Raya Kecil (PRK) Dewan Undangan Negeri (DUN) N66 Bugaya, Sabah, akan diadakan pada satu tarikh yang akan dimaklumkan kelak.

Mengambil maklum pengisytiharan pembubaran Parlimen ke-14, Ikmalrudin berkata permohonan undi pos dalam dan luar negara bagi PRU15 dibuka serta-merta namun tarikh tutup berkenaan akan dimaklumkan kelak selepas mesyuarat bagi menentukan tarikh pilihan raya kelak.

Ismail Sabri dalam perutusan khas mengumumkan pembubaran Parlimen ke-14 berkuat kuasa hari ini. Pembubaran itu diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Dalam pada itu, Ikmalrudin  berkata permohonan undi pos bagi Kategori 1A iaitu petugas pilihan raya, ahli atau pegawai SPR, anggota polis, anggota tentera dan petugas media, perlu memohon secara manual menggunakan Borang 1A.


KENDERAAN SELUDUP KETUM TERBALIK

PADANG BESAR: Sebuah kenderaan pacuan empat roda dinaiki dua individu yang disyaki menyeludup daun ketum terbalik semasa dikejar polis di Kampung Kolam, di sini semalam.

Menurut Ketua Polis Daerah Padang Besar, Superintendan Saifudin Aslin Abbas, pihaknya membuat rondaan kira-kira jam 8 pagi sebelum terserempak dengan kenderaan jenis Mitsubishi Pajero berwarna biru gelap dalam keadaan mencurigakan.

Anggota polis kemudian bertindak mengejar kenderaan tersebut sebelum ditemui terbalik dipercayai terbabas.

Bagaimanapun kenderaan jenis pacuan empat roda itu ditemui tanpa pemandu dan penumpang selepas berjaya melarikan diri ke dalam hutan.

“Hasil pemeriksaan menemukan 15 guni berwarna putih yang di dalamnya mengandungi daun-daun disyaki ketum, dianggarkan seberat 500 kilogram dengan anggaran nilai sebanyak RM15,000.

“Daun ketum ini dipercayai untuk diseludup ke Thailand melalui jalan Felda Mata Ayer,” katanya di sini hari ini.

Saifudin memaklumkan kesemua barang kes tersebut dirampas untuk siasatan di bawah Seksyen 30 (3) Akta Racun 1952, jika sabit kesalahan boleh dijatuhi hukuman denda maksimum RM10,000 dan penjara maksimum empat tahun.—AlHijrah Online


KEBERGANTUNGAN KEPADA UJIAN RT-PCR PERLU DIKURANGKAN

KUALA LUMPUR: Kebergantungan kepada ujian RT-PCR COVID-19 perlu dikurangkan dan penggunaan Kit Ujian Pantas Antigen (RTK-Ag) adalah lebih baik semasa Fasa Peralihan ke Endemik.

Menteri Kesihatan Khairy Jamaluddin menerusi hantaran video berdurasi dua minit di Twitter beliau hari ini berkata keputusan RTK-Ag yang pantas iaitu hanya mengambil 15 minit berbanding keputusan RT-PCR (ujian tindak balas berantai polimerase masa nyata) yang mengambil tempoh panjang, adalah lebih efektif dalam menghadapi gelombang Omicron.

“Berbanding RT-PCR yang sangat sensitif, sampai orang yang sudah pulih pun masih lagi positif bila mengambil ujian RT-PCR… dalam situasi sekarang di mana varian Omicron yang cepat merebak, ujian RTK adalah lebih efektif kerana tidak perlu 24 hingga 48 jam untuk tahu sama ada positif atau tidak.

“Lebih cepat kita boleh kesan, lebih cepat kita asingkan diri jika positif. Lebih baik 1,000 orang menjalani ujian RTK-Ag daripada 10 orang yang RT-PCR walaupun RT-PCR lebih sensitif,” katanya.

Beliau berkata RTK-Ag yang lebih murah dan mudah didapati di pasaran sudah memadai bagi mengesan kes positif COVID-19 berbanding RT-PCR yang lebih mahal.

Beliau turut mengingatkan orang ramai bahawa sekiranya keputusan RTK-Ag dikesan positif, keputusan itu tidak perlu disahkan dengan menjalani ujian RT-PCR sebaliknya individu berkenaan perlu menjalani kuarantin serta-merta.

Mengenai kualiti kit ujian kendiri COVID-19, Khairy berkata kementerian sentiasa memantau kualiti kit ujian tersebut. – AlHijrah Online


DUTI EKSAIS CECAIR ‘VAPE’, ROKOK ELEKTRONIK DIPERKENALKAN

KUALA LUMPUR: Kerajaan bercadang untuk mengenakan duti eksais terhadap cecair atau gel mengandungi nikotin untuk rokok elektronik dan ‘vape’.

Perdana Menteri Datuk Seri Anwar Ibrahim berkata, walaupun ‘vape’ bernikotin masih tidak sah di sisi undang-undang, ianya telah dijual secara berleluasa dan dianggarkan bernilai lebih RM2 bilion.

Ujarnya, sebagai sokongan terhadap ikhtiar ‘Generational Endgame’ (GEG), kerajaan akan menyalurkan separuh daripada hasil duti eksais kepada Kementerian Kesihatan (KKM).

“Bagi mengurangkan ketirisan, usaha penguatkuasaan agensi Kerajaan akan terus dipergiat bersama-sama pihak industri bagi mengekang ketirisan hasil dan subsidi angkara sindiket penyeludupan seperti diesel, arak dan rokok.

“Lembaga Hasil Dalam Negeri (LHDN) dan Jabatan Kastam Diraja Malaysia (JKDM) akan melaksanakan semula program pengakuan secara sukarela.

“Melalui program ini, pengampunan ke atas penalti 100 peratus akan diberikan bagi pengakuan sukarela mulai 1 Jun 2023 hingga 31 Disember 2024,” katanya dalam Pembentangan Belanjawan 2023 Malaysia Madani di Parlimen hari ini.

Sebelum ini bekas Menteri Kesihatan Khairy Jamaluddin Abu Bakar membentangkan bacaan kali pertama Rang Undang-Undang (RUU) Kawalan Produk Tembakau dan Merokok 2022 di Dewan Rakyat bagi menyelesaikan isu ketagihan produk nikotin itu.

Antaranya RUU itu memperuntukkan larangan individu yang lahir pada 1 Januari 2007 dan seterusnya, merokok, membeli atau memiliki produk tembakau atau peranti.–AlHijrah Online


JENAZAH ‘MAT LONDON’ SELAMAT DIKEBUMI

KUALA LUMPUR: Jenazah Presiden Persatuan Pengarah Filem Malaysia (FDAM) Ahmad Ibrahim atau lebih dikenali sebagai Mat London, 74, selamat dikebumikan, di Tanah Perkuburan Islam Kampung Klang Gate, Taman Melawati, petang tadi.

Terdahulu Mat London meninggal dunia di Hospital Kuala Lumpur (HKL) di sini pada kira-kira 5.57 pagi tadi, akibat jangkitan paru-paru selepas dimasukkan ke Unit Rawatan Rapi (ICU) HKL sejak 16 Jun.

Anaknya Salmany Akir Ahmad, 42, berkata, jenazah bapanya telah dibawa ke Masjid Al-Mardhiyah Taman Melawati pagi tadi dan akan dikebumikan di Tanah Perkuburan Islam Kampung Klang Gate, Taman Melawati selepas solat Jumaat.

Turut hadir ahli keluarga terdekat serta sahabat handai Allahyarham yang menguruskan jenazah dari mula sehingga selesai pengebumian.–AlHijrah Online


15 MAUT REMPUHAN KERETA API DI BANGLADESH

DHAKA: Sekurang-kurangnya 15 maut dengan lebih 50 cedera pada Selasa apabila dua kereta api penumpang berlanggar di daerah Brahmanbaria, menurut agensi berita Anadolu yang memetik laporan media dan polis.

“Sehingga kini, 15 mangsa disahkan maut dalam kemalangan itu. Kita masih melakukan kerja-kerja baik pulih,” kata ketua polis daerah, Mohammad Anisur Rahman.

Beliau berkata jumlah kematian dijangka meningkat ketika ramai penumpang dilaporkan terperangkap di bawah gerabak kereta api.

“Satu jawatankuasa dibentuk bagi menyiasat punca kemalangan dan selepas itu kita akan mengesahkan jumlah kematian dan kerosakan sebenar,” kata Rahman.

Kemalangan itu berlaku selepas kereta api terbabit secara tidak sengaja melanggar signal ketika menukar haluan, demikian lapor Shomoy TV memetik sumber polis.

Susulan kemalangan itu, perkhidmatan antara Dhaka dan dua bandar utama iaitu Sylhet dan Chottogram, digantung sementara.

Presiden Bangladesh, Abdul Hamid dan Perdana Menterinya, Sheikh Hasina menyatakan takziah kepada mangsa terbabit. — Terjemahan AlHijrah Online


MASYARAKAT ANTARABANGSA DISERU SOKONG, BANTU RAKYAT PALESTIN KEMBALI KE TANAH AIR

KUALA LUMPUR: Presiden Parti Amanah Negara (Amanah) Datuk Seri Mohamad Sabu menyeru seluruh masyarakat antarabangsa memberikan sokongan dan pertolongan kepada rakyat Palestin untuk mendapatkan hak kembali ke tanah air mereka.

Beliau berkata dunia tidak boleh beralih fokus kepada isu lain termasuk dakwaan tindakan ganas pejuang Palestin tanpa melihat kepada faktor utama kekacauan yang tidak pernah diselesaikan.

“Apa sahaja jalan dipilih oleh rakyat Palestin yang teraniaya ini berpunca daripada tanah air dan harta benda mereka dirampas secara haram oleh rejim Israel.

“Oleh itu kita perlu lebih tegas mendesak dan menghalang Israel meluaskan petempatan haram mereka dan kembalikan hak rakyat Palestin untuk pulang ke tanah air mereka,” katanya dalam hantaran menerusi Facebook hari ini.

Mohamad berkata walaupun Pertubuhan Bangsa-Bangsa Bersatu (PBB) meluluskan Resolusi 2334 pada 2016, yang mendakwa Israel melanggar undang-undang antarabangsa dengan membuka 293 petempatan haram di tanah milik rakyat Palestin, masih tiada sebarang tindakan dikenakan terhadap negara tersebut.

Beliau berkata malah, Israel masih meneruskan tindakan ganas dengan merampas tanah rakyat Palestin seperti meroboh rumah dan mengenakan tindakan ganas membunuh serta mencederakan penduduk yang cuba mempertahankan harta benda mereka.

Menurut Mohamad tindakan itu turut diakui Majlis Hak Asasi Manusia PBB (UNHRC) yang mendakwa sekurang-kurangnya 700,000 penempatan haram dibina Israel di Tebing Barat dan Jerusalem Timur.

“Bukan sekadar tidak mematuhi undang-undang antarabangsa, tetapi Kerajaan Israel juga mengumumkan langkah untuk membina sekali ganda lagi petempatan haram di wilayah yang dijajah mereka di Bukit Golan menjelang 2027.

“Hal ini kerana semenjak penubuhan negara Israel yang dilakukan secara haram dan ganas dengan merampas tanah air rakyat Palestin pada 1948, jutaan rakyat Palestin terpaksa melarikan diri ke negara jiran seperti Jordan, Syria, Lubnan dan Mesir selepas rumah dan tanah mereka dirampas,” katanya.–AlHijrah Online


KERANI BEBAS TUDUHAN SEBABKAN KEMATIAN LAPAN REMAJA BASIKAL LAJAK

PUTRAJAYA: Mahkamah Rayuan hari ini membebaskan dan melepaskan kerani wanita, Sam Ke Ting daripada tuduhan memandu secara melulu yang mengorbankan lapan remaja penunggang basikal lajak pada 2017.

Panel tiga hakim terdiri daripada Datuk Hadhariah Syed Ismail, Datuk Hashim Hamzah dan Datuk Azman Abdulah, dalam keputusan sebulat suara, membenarkan rayuan Sam untuk mengetepikan keputusan Mahkamah Tinggi yang mensabitkan dan menjatuhkan hukuman penjara enam tahun bagi kesalahan itu.

Hadhariah berkata sabitan Sam kerana memandu secara melulu tidak boleh bertahan kerana pertuduhan yang dikenakan terhadapnya ada kekurangan.

Hakim itu berkata terdapat penggandaan kesalahan dalam pertuduhan itu iaitu melakukan pemanduan secara melulu dan memandu secara berbahaya.

Beliau berkata Seksyen 163 Kanun Tatacara Jenayah memperuntukkan bahawa pertuduhan mesti mempunyai satu kesalahan dan jelas pertuduhan terhadap Sam melanggar peruntukan tersebut.

“Kamu bebas sekarang,” kata Hadhariah kepada Sam yang berdiri di tempat tertuduh.

Hakim itu berkata mahkamah bersimpati dengan keluarga lapan mangsa yang meninggal dunia dalam kemalangan itu tetapi keputusan sesuatu kes haruslah dibuat mengikut undang-undang dan mengikut keterangan yang ada di mahkamah.

Sementara itu di luar mahkamah, Sam memohon maaf kepada ibu bapa lapan remaja yang maut dalam kemalangan itu dan berkata dia tidak berniat menyebabkan kemalangan tersebut.

Dia berkata dia tahu permohonan maafnya tidak akan membawa kembali remaja itu dan tidak dapat mengubat duka serta memberi ketenangan kepada ibu bapa mereka.

“Saya akan membawa perasaan (bersalah) ini sehingga ke kubur,” katanya kepada pemberita selepas prosiding mahkamah.

Pada 18 Nov 2019, Mahkamah Majistret Johor Bahru membebaskan Sam tanpa mengarahkannya membela diri atas pertuduhan memandu secara melulu dan menyebabkan kematian remaja itu di Jalan Lingkaran Dalam, Johor Bahru, Johor pada 3.20 pagi pada 18 Feb 2017 .

Pada 18 Feb 2021, hakim Mahkamah Tinggi Shahnaz Sulaiman membenarkan rayuan pihak pendakwaan dan menyerahkan semula kes itu ke Mahkamah Majistret untuk Sam membela diri atas pertuduhan memandu secara melulu.

Pada 10 Okt 2021, Mahkamah Majistret membebaskan dan melepaskan Sam pada akhir kes pembelaan. Pihak pendakwaan kemudian merayu ke Mahkamah Tinggi.

Pada 13 April tahun lepas, Mahkamah Tinggi membenarkan rayuan pihak pendakwaan dan mensabitkan Sam terhadap kesalahan memandu secara melulu serta menjatuhkan hukuman penjara enam tahun dan denda RM6,000. Dia kemudian memfailkan rayuan kepada Mahkamah Rayuan.

Lapan remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Sam diwakili sepasukan peguam termasuk Datuk Hisyam Teh Poh Teik dan Harvinderjit Singh manakala Timbalan Pendakwa Raya Tengku Amir Zaki Abdul Rahman dan Muhamad Syafiq Mohd Ghazali yang mewakili pendakwaan.–AlHijrah Online


Tiada rakyat Malaysia terlibat serangan di Sri Lanka

KUALA LUMPUR – Polis DiRaja Malaysia (PDRM) mengesahkan tidak ada  suspek rakyat Malaysia terbabit dalam insiden serangan gereja dan  beberapa hotel yang meragut lebih 300 nyawa di Sri Lanka, Ahad lalu.

Ketua Polis Negara, Tan Sri Mohamad Fuzi Harun berkata, siasatan awal
 pihaknya mendapati kejadian serangan tidak mempunyai kaitan dengan
pembabitan warga Malaysia.

“Kita ada terima dakwaan mengatakan serangan itu ada membabitkan warga kita.

“Tapi siasatan awal kita mendapati tidak mempunyai sebarang tanda-tanda pembabitan rakyat kita dengan insiden itu,” katanya kepada pemberita selepas Majlis Serah Terima Tugas Jawatan Pengarah Jabatan Siasatan Jenayah Narkotik (JSJN), Majlis Pemakaian Pangkat Pegawai Kanan PDRM dan Istiadat Penganugerahan Pingat Jasa Pahlawan Negara di Pusat  Latihan Polis (PULAPOL), di sini, hari ini.

Dalam majlis itu menyaksikan Timbalan Pengarah JSJN, Datuk Kamarulzaman Mamat memangku  tugas sebagai Pengarah JSJN berkuat kuasa hari ini menggantikan Datu  Seri Mohmad Salleh yang bersara wajib.

Mengulas lanjut, Mohamad  Fuzi berkata, arahan telah diberikan kepada ketua polis negeri untuk  mempertingkat keselamatan di setiap negeri biar pun kejadian berlaku di luar negara.

Katanya, langkah-langkah keselamatan dipertingkat termasuk di Kedutaan Sri Lanka di negara.

“Kita  juga sedang berhubung dengan agensi berkaitan termasuk agensi tempatan dan antarabangsa untuk mengenal pasti rangkaian yang terlibat dalam kejadian terbabit.

“Kita sentiasa berwaspada dengan isu ini dan mengawal sebaik mungkin,” katanya.

Terdahulu,  seramai 13 suspek ditahan susulan insiden siri pengeboman dahsyat  menyasarkan gereja dan beberapa hotel yang meragut lebih 200 nyawa di negara terbabit.

Dalam kes berlainan, berhubung status kes anak  perempuan dan bekas suami Indira Gandhi yang masih hilang, Mohamad Fuzi berkata, pihaknya ada berjumpa dengan pihak badan bukan kerajaan (NGO) dan peguam yang memfailkan kes terbabit untuk bertukar maklumat serta pandangan.

“Polis tidak akan berdiam diri. Apa juga petunjuk yang diperoleh, kita akan bertindak. Kita harap orang ramai yang ada maklumat untuk beri perhatian untuk tindakan lanjut,” katanya.

Terdahulu,  Prasana Diksa, 10, dibawa lari kira-kira 10 tahun lalu oleh Muhammad Riduan Abdullah, seorang mualaf sebelum ini dikenali sebagai K  Patmanathan, setelah dia secara satu pihak menukar agama semua  anak-anaknya kepada Islam pada tahun 2009. Prasana ketika itu hanya  berumur 11 bulan.

Ini mencetuskan perbicaraan yang berpanjangan melibatkan kedua-dua mahkamah syariah dan mahkamah sivil. Mahkamah Tinggi kemudian pada tahun 2014 mengeluarkan waran tangkap ke atas  Riduan. – SINAR HARIAN


WARGA EMAS TULAR ALAMI RUAM AKIBAT KESAN SAMPINGAN VAKSIN COVID-19 TIDAK BENAR

IPOH: Dakwaan kononnya seorang lelaki warga emas mengalami kesan sampingan pada kulit akibat suntikan vaksin COVID-19 di sebuah klinik kesihatan di daerah Kuala Kangsar seperti yang tular pada Ahad lepas adalah tidak benar, sebaliknya dia disahkan menghidap kayap.

Pengarah Jabatan Kesihatan Negeri (JKN) Perak Datuk Dr Ding Lay Ming berkata warga emas itu hadir seorang diri ke Klinik Kesihatan Padang Rengas untuk rawatan susulan penyakit kronik Dyslipidemia (penyakit kulit) pada 6 April lepas dan semasa sesi konsultasi di bilik rawatan, pegawai perubatan mendapati beliau belum pernah menerima suntikan vaksin COVID-19.

“Memandangkan beliau mempunyai masalah logistik dan sukar untuk datang ke klinik semula sekiranya terpaksa hadir untuk dos kedua, pegawai perubatan telah memberikan kaunseling mengenai suntikan dos tunggal vaksin CanSino.

“Beliau bersetuju untuk menerima suntikan tersebut serta telah menandatangani borang persetujuan vaksinasi COVID-19 dan disuntik pada hari yang sama,” katanya dalam kenyataan di sini hari ini.

Dr Ding berkata warga emas itu kemudian hadir semula di ke Klinik Kesihatan Padang Rengas bersama seorang waris kira-kira pukul 3 petang pada 8 April dan mengadu mengalami ruam pada bahagian kiri atas dada, leher dan bahu.

Menurutnya, pesakit itu kemudian telah dirujuk untuk rawatan lanjut di Klinik Pakar Dermatologi Hospital Taiping pada Isnin dan menerima rawatan di Klinik Pakar Dermatologi.

“Pakar Dermatologi telah menjalankan pemeriksaan dan mengambil sampel bagi ujian makmal ‘Tzanck Smear’ dan keputusan adalah positif. Beliau telah disahkan menghidap penyakit ‘Herpes Zoster’ atau kayap dan telah diberikan ubat antiviral serta ubat tahan sakit,” katanya.

Beliau berkata pesakit itu juga telah diberikan tarikh janji temu susulan di klinik pakar pada 19 Mei ini dan keadaan pesakit kini adalah stabil serta dirawat sebagai pesakit luar.

Pada Ahad, seorang pengguna laman sosial Twitter memuat naik gambar warga emas dikatakan datuknya yang mengalami ruam pada bahagian badan dan mendakwa doktor yang membuat pemeriksaan kesihatan memaksa datuknya mengambil suntikan vaksin tanpa dokumentasi dan laporan persetujuan malah tidak bertanyakan jenis vaksin yang diambil warga emas itu sebelum ini.

Pengguna Twitter itu turut mendakwa datuknya mengalami kegatalan dan kulit mula bernanah selepas pulang dari klinik berkenaan sehingga tidak dapat memakai baju dengan baik. –AlHijrah Online


PKPB KLANG: PERLU SURAT KEBENARAN UNTUK KELUAR KAWASAN, MUAT TURUN DI FACEBOOK

KLANG: Orang ramai perlu mendapatkan borang kebenaran polis bagi tujuan bekerja dan urusan penting untuk keluar dari kawasan Mukim Klang yang dikenakan Perintah Kawalan Pergerakan Bersyarat (PKPB).

Ketua Polis Selangor, Datuk Noor Azam Jamaludin berkata, borang kebenaran boleh dimuat turun di laman Facebook Polis Daerah Klang Selatan, bertujuan membolehkan pemohon melepasi sekatan jalan di Bayu Perdana, Sri Andalas dan Bukit Tinggi dalam mukim Klang.

“Pihak polis akan sediakan sebuah balai polis bergerak, untuk menyenangkan urusan di kawasan ini untuk mengedar borang kebenaran, dan untuk tidak bersesak di balai polis dan perlu kemukakan borang daripada majikan.

“Pihak kami akan pertimbangkan sama ada permohonan itu dari perkhidmatan perlu atau tidak, sebelum kebenaran diberi”, katanya.

Tambahnya, polis berharap masyarakat di kawasan yang terlibat dengan PKPB boleh bekerjasama kepada pihak berkuasa dalam usaha mencegah pandemik itu.

Selari dengan pengumuman Menteri Kanan (Keselamatan) Datuk Seri Ismail Sabri Yaakob, pelaksanaan PKPB di Klang adalah untuk membendung penularan pandemik COVID-19, yang akan dilaksanakan selama 14 hari bagi mengesan kes secara bersasar.–AlHijrah Online


BAHANA PINJAMAN PERIBADI ATAS TALIAN

Laporan khas pinjaman peribadi atas talian yang memperdaya mangsa menjadi “keldai akaun” oleh Wartawan TV AlHijrah, Zaim Zamani.

Ikuti kupasan laporan Berita AlHijrah 18 Oktober 2019. — AlHijrah Online


KKM SEMAK SEMULA TATACARA PENGURUSAN JENAZAH COVID-19

KUALA LUMPUR: Kementerian Kesihatan Malaysia (KKM) telah menyemak semula tatacara pengurusan jenazah Islam dan bukan Islam yang dijangkiti COVID-19.

Menteri Kesihatan Khairy Jamaluddin Abu Bakar berkata, semakan semula tersebut sejajar dengan Resolusi Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ketiga Tahun 2021.

Pindaan tatacara tersebut antaranya jenazah Islam dibenarkan untuk dimandi dan dikapankan dengan syarat urusan mandi dan kapan dilakukan pengendali jenazah yang terlatih di hospital dengan pemakaian Personal Protective Equipment (PPE) yang lengkap.

“Mengelakkan aktiviti yang berunsur aerosol generating procedure (AGP) ke atas jenazah seperti menekan perut jenazah.

“Hanya dua orang waris dengan status vaksinasi lengkap serta memakai PPE yang lengkap dan bersesuaian dibenarkan turut serta dalam urusan memandikan dan mengapankan jenazah bersama pengendali jenazah yang terlatih di hospital,” katanya.

Khairy mengulas, bagi jenazah bukan Islam, sekiranya prosedur last rite memerlukan penukaran pakaian baharu, pakaian tersebut boleh diletakkan di atas badan jenazah tanpa melibatkan aktiviti AGP.

“Hanya dua orang waris dengan status vaksinasi lengkap serta memakai PPE yang lengkap dan bersesuaian dibenarkan turut serta dalam urusan prosedur last rite,” katanya.

Ujar Khairy, tatacara pengurusan jenazah yang turut disemak semula adalah penggunaan satu beg mayat bagi setiap jenazah COVID-19 berbanding sebelum ini yang perlu menggunakan dua beg mayat bagi setiap jenazah.

Bagi urusan pengebumian jenazah, KKM tidak menetapkan jumlah waris yang boleh terlibat dalam proses pengebumian jenazah tetapi perlu memakai PPE bersesuaian.

“KKM juga tidak menetapkan jumlah kehadiran untuk menyaksikan proses pengebumian jenazah. Namun begitu, KKM menggalakkan individu yang hadir untuk memakai pelitup muka dan elakkan daripada bersesak-sesak,” katanya.—AlHijrah Online


41 MAUT DALAM KEBAKARAN, MALAYSIA UCAP TAKZIAH KEPADA MESIR

PUTRAJAYA: Malaysia merakamkan ucapan takziah dan simpati kepada kerajaan dan rakyat Mesir, khususnya kepada keluarga mangsa kebakaran Gereja Abou Seifain di Giza pada 14 Ogos lalu.

“Pada masa yang sangat sukar ini, doa kami bersama mangsa dan keluarga mereka,” kata Kementerian Luar dalam satu kenyataan.

Sekurang-kurangnya 41 orang terbunuh dan 14 lagi cedera dalam kebakaran pada Ahad yang dilaporkan berpunca daripada litar pintas.–AlHijrah Online


LELAKI DIPENJARA 17 TAHUN SEBABKAN KEMATIAN RAKAN SEKERJA OKU

KUALA LUMPUR: Seorang pekerja kedai barangan terpakai yang sebelum ini menghadapi pertuduhan membunuh seorang lelaki dijatuhi hukuman penjara 17 tahun oleh Mahkamah Tinggi di sini hari ini atas kesalahan menyebabkan kematian ke atas rakan sekerjanya yang juga Orang Kurang Upaya (OKU), tiga tahun lepas.

Hakim Datuk Aslam Zainuddin menjatuhkan hukuman itu terhadap A. Raventiran, 40, selepas dia mengaku bersalah atas pertuduhan tersebut dan memerintahkan tertuduh menjalani hukuman penjara bermula dari tarikh tangkap pada 31 Okt 2019.

Tertuduh sebelum ini menghadapi pertuduhan di bawah Seksyen 302 Kanun Keseksaan yang membawa hukuman mati, namun mahkamah meminda pertuduhan kepada Seksyen 304 (a) kanun sama yang membawa hukuman penjara maksimum 30 tahun dan boleh dikenakan denda.

Mengikut pertuduhan pindaan itu, Raventiran didakwa dengan niat menyebabkan kematian terhadap R.Vijaya Kumar, 47, di sebuah premis di Jalan Sungai Besi, Cheras di sini antara 1.30 pagi hingga 12.34 tengah hari pada 31 Okt 2019.

Dalam prosiding hari ini, pendakwaan dikendalikan oleh Timbalan Pendakwa Raya Annur Atiqah Abd Hadi manakala peguam Stanley Clement Augustine mewakili tertuduh.

Seramai 13 saksi pendakwaan dipanggil untuk memberi keterangan pada perbicaraan yang bermula pada 3 Mei –AlHijrah Online


PERTEMUAN EMPAT MATA PM ISMAIL SABRI DAN ERDOGAN HARI INI

ANKARA: Perdana Menteri Datuk Seri Ismail Sabri Yaakob yang dalam rangka lawatan rasmi empat hari ke Turkiye akan mengadakan pertemuan empat mata dengan Presiden Recep Tayyip Erdogan di sini hari ini.

Kedua-dua pemimpin itu dijangka saling bertukar pandangan berhubung usaha mengukuhkan hubungan, antara dua negara, di samping berbincang mengenai isu-isu melibatkan perkembangan serantau dan antarabangsa, terutama yang berkaitan dengan sekuriti makanan dalam pertemuan di Istana Presiden itu nanti.

Ia diikuti dengan mesyuarat delegasi Malaysia dan Turkiye.

Perdana Menteri akan diiringi oleh Menteri Kanan Perdagangan Antarabangsa dan Industri Datuk Seri Mohamad Azmin Ali, Menteri Sains, Teknologi dan Inovasi Datuk Seri Dr Adham Baba, Menteri Luar Datuk Seri Saifuddin Abdullah, Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad, dan Duta Besar Malaysia ke Turkiye, Sazali Mustafa Kamal.

Ismail dan Erdogan juga dijadualkan menyaksikan majlis menandatangani tujuh Memorandum Persefahanan, sebelum mengadakan persidangan media.

Erdogan kemudiannya akan menganjurkan majlis makan tengah hari untuk delegasi Malaysia.

Terdahulu hari ini Ismail Sabri mengunjungi Kemal Ataturk Memorial dan menandatangani buku pelawat memorial berkenaan, yang dibangunkan sebagai penghormatan kepada pengasas dan presiden pertama negara Turki moden itu.

Rabu, perdana menteri melawat dua penggiat utama dalam industri pertahanan dan aeroangkasa di Turkiye iaitu MKE Corporation dan Turkish Aerospace Industries (TAI), selaras dengan hasrat Malaysia untuk meningkatkan kerjasama teknologi dengan negara itu.

Perdana menteri dijadualkan kembali ke tanah air pada hari Jumaat. –AlHijrah Online


LEE CHONG WEI SAH TIDAK KE TOKYO

KUALA LUMPUR: Datuk Lee Chong Wei selaku ketua kontinjen (CDM) Malaysia tidak akan ke Jepun bagi Sukan Olimpik Tokyo, atas faktor kesihatan dan nasihat doktor yang tidak membenarkannya ke luar negara.

Menteri Belia dan Sukan, Datuk Seri Reezal Merican Naina Merican mengesahkan makluman tersebut, bagaimanapun Chong Wei akan mengekalkan jawatan tersebut berdasarkan pendirian dibuat Majlis Olimpik Malaysia (MOM).

Reezal berkata, Chong Wei akan memantau perjalanan atlet di Tokyo selain memberi nasihat serta kata-kata semangat secara maya sehinggalah temasya sukan terbesar dunia yang bermula 23 Julai ini melabuhkan tirainya pada 8 Ogos.

“Kami tetap pendirian dengan MOM untuk mengekalkannya sebagai CDM kerana Chong Wei merupakan nama yang amat besar dan signifikan serta cukup kuat dalam hati, sanubari dan minda rakyat Malaysia.

“Aspek pengurusan atlet di Tokyo pula akan dikelolakan Setiausaha Agung MOM, Datuk Mohd Nazifuddin Najib dan beliau juga akan tinggal bersama mereka di perkampungan sukan di sana nanti,” katanya.

Memetik laporan BERNAMA, Reezal berkata ketiadaan Chong Wei di Tokyo bukanlah satu masalah kerana hakikatnya, edisi kali ini berlangsung dalam keadaan yang cukup berbeza ekoran pandemik COVID-19 dan memberi jaminan pemenang tiga pingat perak berturut-turut Olimpik itu akan terus berhubung dengan kem Malaysia tanpa sebarang kekangan.

Beliau pada masa sama menghargai kegigihan dan kesungguhan Chong Wei untuk kekal bersama kontinjen Malaysia dan diharap semangatnya mampu memberi kejayaan kepada atlet membawa pulang pingat di Sukan Olimpik Tokyo.—AlHijrah Online / BERNAMA


MINUM CAMPURAN AIR BERKARBONAT DAN ‘SPIRIT’: 20 PELAJAR KERACUNAN METANOL DI PITAS

KOTA KINABALU: Seramai 20 pelajar sebuah sekolah menengah berasrama di Pitas terlibat dalam kes keracunan metanol, dipercayai berpunca akibat meminum campuran air berkarbonat dan ‘spirit’ pada Selasa lepas (6 Jun).

Timbalan Pengarah Kesihatan Negeri Sabah (Kesihatan Awam) Dr Asits Sanna berkata mangsa berusia antara 13 hingga 17 tahun dan lapan daripadanya mengalami gejala seperti lemah badan, sakit perut, muntah, kabur penglihatan serta pening kepala, manakala 12 lagi tidak bergejala.

Beliau berkata daripada kumpulan yang bergejala itu, kesihatan dua pelajar semakin merosot dan masing-masing telah dihantar ke Unit Rawatan Rapi (ICU) Hospital Queen Elizabeth (HQE) dan ICU Hospital Queen Elizabeth 2 (HQE 2) untuk rawatan lanjut, semalam.

“.. (daripada kes bergelaja) sebanyak lima kes lagi telah dihantar ke HQE untuk rawatan lanjut dan satu kes masih dirawat di Hospital Pitas. Siasatan awal mendapati mangsa mengambil minuman itu pada pukul 2.30 petang, Selasa lalu,” katanya menerusi kenyataan, di sini hari ini.

Katanya semua kes telah mendapat rawatan awal di Hospital Pitas.

Pitas, sebuah daerah di utara Sabah, terletak kira-kira 175 kilometer dari sini.

Dr Asits berkata 12 pelajar yang tidak bergejala itu telah dimasukkan ke wad di Hospital Pitas untuk pemantauan dan rawatan seterusnya.

Beliau berkata sampel berkaitan telah diambil untuk pengesahan kehadiran metanol termasuk darah, urin, serta sampel ‘spirit’, dan siasatan lanjut sedang dijalankan bagi mengetahui punca sebenar kejadian.

“Jabatan Kesihatan Negeri Sabah sentiasa memantau keadaan mangsa dan bekerjasama dengan sekolah serta Jabatan Pendidikan Negeri Sabah juga Pejabat Pendidikan Daerah Pitas bagi menjalankan siasatan lanjut, selain mengambil langkah mengelakkan kejadian ini berulang,” katanya.

Katanya seseorang yang keracunan metanol mungkin tidak menunjukkan apa-apa gejala untuk tempoh satu hingga 72 jam selepas pengambilan.

“Gejala akan wujud dengan lebih cepat jika metanol diminum dalam kuantiti banyak dan adalah lebih lambat jika diminum dalam kuantiti yang sedikit atau diminum bersama etanol. Keracunan metanol juga boleh disebabkan oleh penyalahgunaan metanol sebagai bahan pembuat minuman keras,” katanya.

Dr Asits menegaskan mengambil minuman beralkohol tidak sah dan tercemar adalah berbahaya; selain menasihatkan orang ramai mendapatkan rawatan segera sekiranya mengalami gejala keracunan metanol seperti sakit perut, muntah, sakit kepala atau kabur penglihatan.–AlHijrah Online